मुंबई : मराठी व्यावसायिक रंगभूमीवर काही मोजक्याच नाटकांचे सिक्वेल पहायला मिळाले आहेत . नुकताच " गोष्ट तशी गमतीची " या नाटकाचा ४००वा प्रयोग गडकरी रंगायतन , ठाणे येथे एन . चंद्रा , आदेश बांदेकर , जितेंद्र जोशी , अनंत जोग , भाऊ कदम , सागर कारंडे आणि श्रेया बुगडे - शेठ आदी मान्यवर मंडळींच्या उपस्थितीत मोठ्या दिमाखात संपन्न झाला . याप्रसंगी " गोष्ट तशी गमतीची " या नाटकाचा सिक्वेल लवकरच रंगमंचावर पहायला मिळणार असल्याची माहिती देण्यात आली आता या सिक्वेलमधून गमतीच्या गोष्टीच नाट्य अधिक नाट्यमय होणार आहे . " गोष्ट तशी गमतीची " या नाटकात करिअर कुठलं निवडायचं या संदर्भात वडील आणि मुलगा यांच्यात संघर्ष निर्माण होतो . वडील आपले अनुभव मुलाला सांगतात मात्र , ते काही त्याला पटत नाहीत . तरीही त्यातून सुवर्णमध्य काढण्याच्या कल्पनेवर नाटक संपतं . आता पुढच्या भागात ही गोष्ट अजून पुढे जाणार आहे . पुन्हा वडील - मुलाचीच जुगलबंदी नाटकाच्या केंद्रस्थानी आहे . मात्र , ती अधिक प्रगल्भ आणि नाट्यमय पद्धतीनं मांडण्यात आली आहे . सोनल प्रॉडक्शनतर्फेच हा सिक्वेल रंगमंचावर येणार आहे . मिहिर राजदा यांनीच नाटकाचं लेखन केलं असून , अद्वैत दादरकर यांनी दिग्दर्शन केलं आहे तर नंदू कदम हे या नाटकाचे निर्माते आहेत . शशांक केतकर , लीना भागवत , मंगेश कदम यांच्या त्यात भूमिका आहेत . आता या सिक्वेलमध्ये याच तीन भूमिका असणार , की अजून काही व्यक्तिरेखा रंगमंचावर येणार याची उत्सुकता निर्माण झाली आहे . नाटकाच्या सिक्वेलबद्दल मंगेश कदम म्हणाले , ' गोष्ट तशी गमतीची हिट झालं म्हणून दुसरी भाग करायचा असा काही प्रकार या सिक्वेलच्या निर्मितीमध्ये नाही . तर सिक्वेल हा गरजेतून निर्माण झाला आहे . आमच्या चर्चेत नाटक अजून पुढे जाऊ शकतं , त्यात पूर्णपणे वेगळे मुद्दे मांडता येऊ शकतात , याची जाणीव झाल्यानं सिक्वेल लिहिला गेला . व्यावसायिक लाभ डोळ्यासमोर ठेवून सिक्वेल करण्याचा अजिबात प्रयत्न नाही . पहिल्या भागातील व्यक्तिरेखा आता अधिक प्रगल्भ झाल्या आहेत . स्वाभाविकच यातील नाट्यही अधिक गहिरं होणार आहे . पहिल्या भागावर जसं प्रेक्षकांनी जसं प्रेम केलं , तसंच सिक्वेलवरही नक्की करतील याची खात्री आहे . '


राज्य अजिंक्यपद कबड्डी स्पर्धेत महिला विभागात परंपरागत प्रतिस्पर्धी राहिलेल्या पुणे , मुंबई उपनगर संघांच्या अंतिम लढतीत या वेळी मुंबई उपनगरने बाजी मारली . अभिलाषा म्हात्रे आणि सायली जाधव या सध्याच्या भारतीय संघातील खेळाडूंच्या मुंबई उपनगर संघाने पुण्याचा ३० - २३ असा पराभव करून पुण्याची राज्य महिला कबड्डीतील बारा वर्षांची मक्तेदारी संपुष्टात आणली . पुण्याच्या पुरुष संघाने मात्र विजेतेपद राखले . मात्र , त्यांना कोल्हापूरचा कडवा प्रतिकार सहन करावा लागला . विश्रांतीच्या १२ - ११ अशा निसटत्या आघाडीनंतर उपनगरने उत्तरार्धात हुकुमत राखली . पुण्यास निष्प्रभ करताना उपनगरने निर्णायक लढतीत ३० - २३ असा विजय मिळवला . अभिलाषा आणि सायलीने गेल्याच महिन्यात भारताच्या आशियाई महिला कबड्डीच्या विजेतेपदात मोलाची कामगिरी बजावली होती . त्यांनी कोमल देवकरच्या साथीत उत्तरार्धात पुण्याला प्रतिकाराचीही फारशी संधी दिली नाही . उपनगरने पुण्यावर तीन लोण देत बाजी मारली . त्यातील उत्तरार्धातील दोन लोणनी लढतीचा निर्णयच केला . संपूर्ण सामन्यात पुण्याकडून केवळ आम्रपाली गलांडे हिच्याच चढाया यशस्वी ठरत होत्या . तिला पूजा शेलारची साथ मिळाली . अखेरच्या टप्प्यात आम्रपालीचीच पकड झाल्याने पुण्याचे आव्हान संपुष्टात आले . स्नेहल शिंदे आणि सायली केरिपाळे यांना आलेले अपयश पुण्याला चांगलेच महागात पडले . पुरुषांच्या अंतिम लढतीत पुण्याने नियोजित वेळेतील २४ - २४ अशा बरोबरीनंतर कोल्हापूरचे आव्हान पाच - पाच चढायांच्या टायब्रेकरमध्ये ६ - ५ असे परतवून लावले . सिद्धार्थ जाधव , मोबीन शेख या पुण्याच्या खेळाडूंनी उल्लेखनीय खेळ केला . मात्र , टायब्रेकमध्ये ५ - ५ अशा बरोबरीत कोल्हापूरच्या अखेरच्या चढाईपटूची पकड करणारा शिवराज जाधव पुण्याचा हिरो ठरला . त्यापूर्वी कोल्हापूरने सांगलीचे आव्हान पाच - पाच चढायांच्याच लढतीत २८ - २८ ( ८ - ५ ) असे परतवून लावले .


भारतीय संघाचा माजी कर्णधार आणि बंगाल क्रिकेट असोसिएशनचा अध्यक्ष सौरव गांगुलीने ऑस्ट्रेलियाच्या फिरकीजोडीवर कौतुकाचा वर्षाव केला . स्टीव्हन ओ’कफी आणि नॅथन लियॉन या फिरकी जोडीने भारतीय संघाचे कंबरडे मोडले आहे . पुण्यातील कसोटीत स्टीव्हन ओ’कफी याने दोन डावात तब्बल १२ विकेट्स घेतल्या होत्या , तर बंगळुरूतील दुसऱया कसोटीत नॅथन लियॉनने पहिल्या डावात भारताच्या ८ विकेट्स मिळवण्याचा पराक्रम केला . लियॉनच्या अचूक गोलंदाजीपुढे भारतीय फलंदाजांनी अक्षरशः शरणागती पत्करली . ऑस्ट्रेलियाच्या फिरकीजोडीबद्दल बोलताना गांगुली म्हणाला की , मी आजवर ऑस्ट्रेलियाच्या फिरकीजोडीला अशाप्रकारची अफलातून कामगिरी करताना याआधी केव्हाच पाहिले नाही . ओ’कफी आणि नॅथन लियॉन यांनी दोघांनी भारतीय फलंदाजांवर दबाव निर्माण करण्यात यश मिळवले . दोघांकडून खूप चांगली गोलंदाजी पाहायला मिळत आहे . ऑस्ट्रेलियाविरुद्धची मालिका सुरू होण्याआधी गांगुलीने भारतीय संघ कांगारुंना व्हाईटवॉश देईल असे भाकीत केले होते . पण पहिल्याच कसोटीत भारतीय संघाला ३३३ धावांनी पराभवाला सामोरे जावे लागले आणि ऑस्ट्रेलियन खेळाडूंनी गांगुलीचे भाकीत खोटे ठरवून दाखवले . दुसऱया कसोटीत ऑस्ट्रेलियाने भारताचा पहिला डाव १८९ धावांत संपुष्टात आणल्यानंतर ८७ धावांची आघाडी घेत सर्वबाद २७६ धावा केल्या . जडेजाने ६३ धावांवर ६ विकेट्स घेतल्या . म्हणून ऑस्ट्रेलियाची आघाडी रोखता आली . दरम्यान , दुसऱया डावात भारतीय संघाने १५० धावांचा टप्पा ओलांडला असला तरी संघाचे चार फलंदाज तंबूत दाखल झाले आहेत . तर भारताकडे जवळपास ६८ धावांची आघाडी आहे . भारतीय संघाच्या आघाडीला भक्कम करण्याची जबाबदारी आता चेतेश्वर पुजारा आणि अजिंक्य रहाणे यांच्यावर आहे .


‘झारा’ , ‘फॉरेव्हर ट्वेंटीवन’ आणि ‘एच अॅण्ड एम’ हे जगभरातील तरुणाईचे लाडके ब्रॅण्ड्स भारतातही जम बसवू लागले आहेत . चला या ब्रॅण्ड्सच्या शोरूम्समध्ये एक फेरफटका मारू . मॉलमध्ये काही अशी शोरूम असतातच , जी नेहमीच आपलं लक्ष वेधून घेतात . कधी त्यांच्या सुंदर देखाव्यांमुळे , कधी कलेक्शन किंवा कधी गर्दीमुळे . काही ब्रॅण्ड असे असतात , ज्यांना सेलचं सोयरसुतक नसतंच . कायम तिथे गर्दी असते . पण जेव्हा सेल असतो , तेव्हा काही क्षणांत अख्खं दुकान रिकामं होतं . सध्या सेल्सचा सीझन चालू आहेच . मोठमोठय़ा ब्रॅण्ड्सनी त्यांच्या जुन्या कलेक्शन्सवर भरपूर सूट दिली आहे . पण यातही तमाम मुंबईकर फॅशनिस्टा वाट बघत असतात , ‘झाराच्या सेल’ची . यासाठी पेपरमधील जाहिराती , फेसबुक अपडेट यांच्यावर सतत लक्ष असतं . सेलच्या पहिल्याच दिवशी जवळच्या मॉलमध्ये जायचे प्लान बनतात . कित्येक जणी तर दोघींना एकच ड्रेस आवडला आणि त्यावरून भांडणं होऊन मत्री तुटायला नको म्हणून एकटय़ाच खरेदीला जातात . अशीच काहीशी गर्दी असते , ‘फॉरेव्हर ट्वेंटीवन’ आणि ‘एच अॅण्ड एम’च्या सेलला . ही किमया आहे या ब्रॅण्ड्सच्या ग्लोबल प्रेझेन्सची . जगाच्या पाठीवर कुठेही जा , या ब्रॅण्ड्सचं नाव सगळ्यांनाच ठाऊक असतं . यांचं कलेक्शन अमुक एक शरीरयष्टी , देश , समाज यांच्यापर्यंत मर्यादित नसतं . मुख्य म्हणजे खिशाला परवडणारं असतं . २०१५ मध्ये ‘एच अॅण्ड एम’ भारतात सुरू झाल्यावर पहिल्याच दिवशी त्यांनी केलेली कमाई ही भारतातील कोणत्याही बडय़ा ब्रॅण्डच्या वार्षकि कमाईइतकी होती . यावरून तुम्हाला या ब्रॅण्ड्सचं लोकांमध्ये किती आकर्षण आहे , याची कल्पना येईल . २०१० मध्ये ‘झारा’ आणि ‘फॉरेव्हर ट्वेंटीवन’ हे दोन ब्रॅण्ड भारतात दाखल झाले . त्यामानाने २०१५ मध्ये आलेल्या ‘एच अॅण्ड एम’ने थोडा उशीरच केला . पण यांच्या येण्याआधीच या तीनही ब्रॅण्ड्सचा चाहता वर्ग भारतात होता . याआधी सेलेब्रिटीजच्या बोलण्यात या ब्रॅण्ड्सचा उल्लेख यायचा . परदेशी गेलेल्या प्रत्येकाच्या शॉिपग यादीत यांचा उल्लेख असायचा . फॅशन मासिकांमध्ये यांच्याबद्दल छापून यायचं . त्यामुळे या ब्रॅण्ड्सबद्दलची उत्सुकता सगळ्यांमध्येच होती . हे तिन्ही ब्रॅण्ड्स अमेरिकन आहेत , असा बऱ्याच जणांचा समज आहे . पण फक्त ‘फॉरेव्हर ट्वेंटीवन’ हा अमेरिकन ब्रॅण्ड असून ‘झारा’ आणि ‘एच अॅण्ड एम’ हे स्पॅनिश आणि स्विडिश ब्रॅण्ड्स आहेत . तिन्ही परदेशी ब्रॅण्ड्स म्हणजेच वेस्टर्न कलेक्शनचे ब्रॅण्ड्स या जुजबी ओळखी पलीकडे यांच्यातील कलेक्शन्समध्ये खूप फरक आहे . थोडक्यात सांगायचं झालं तर ते त्यांच्या देशांचे त्यांच्या संस्कृतीचे प्रतिनिधी आहेत , असं म्हटलं तरीही चालेल . तसे तिन्ही ब्रॅण्ड्स औद्योगिकीकरणातून जन्मलेले . त्यामुळे त्यांना सांस्कृतिक इतिहास वगरे नाही . युरोप फॅशन क्षेत्राची जननी . युरोपीयन ब्रॅण्ड्सची सगळ्यात मोठी खासियत म्हणजे ते काळानुसार बदलतात , पण त्यांच्या बदलातही संयम असतो . त्यामुळे झारा , एच अॅण्ड एममध्ये तुम्हाला सतत वेगवेगळ्या ट्रेण्ड्सची कलेक्शन्स पाहायला मिळतील . त्यामुळे या ब्रॅण्ड्समधून घेतलेले कपडे , अॅक्सेसरीज दोन - तीन वर्षे विनातक्रार वापरणारी अनेक उदाहरणं तुम्हाला आजूबाजूला मिळतील . अमेन्सिओ ऑर्टेगाने १९७५ मध्ये ‘झारा’चं पहिलं शोरूम काढलं . त्या वेळी ते बडय़ा ब्रॅण्ड्सच्या कपडय़ांच्या नकला करत आणि स्वस्तात विकत . हळूहळू त्यांनी सर्वसामान्यांना परवडू शकतील , अशी कलेक्शन्स काढायला सुरुवात केली . बडय़ा ब्रॅण्ड्सच्या तुलनेत सुरुवातीपासून ‘झारा’मध्ये मार्केटिंगवरचा खर्च शक्य तितका आवरता घेतला जातो . तसेच त्यांचं बहुतेक कलेक्शन अजूनही स्पेन आणि त्याच्या आसपासच्या गावातून तयार होतं . त्यामुळे त्यांच्या स्पर्धकांपेक्षा झाराच्या कपडय़ांच्या किंमती थोडय़ा जास्त आहेत . पण त्यामुळे कपडय़ांचा दर्जा कायम ठेवण्यास मदत होते . एका डिझायनरवर विसंबून राहण्याऐवजी झाराने त्यांची अख्खी डिझायनर्सची टीम उभारली आहे . त्यामुळे बाजारातील प्रत्येक ट्रेण्ड अचूक हेरला जातो आणि त्यानुसार त्यांच्या शोरूममधील कलेक्शन्स सतत बदलत असतात . पण त्यातही ब्लॅक ड्रेस , ब्ल्यू डेनिम असे काही निवडक क्लासिक झारा कलेक्शन्स शोरूममध्ये कायम असतात . आज त्यांची ८८ देशांमध्ये ७०१३ शोरूम्स आहेत , त्यातील १८ शोरूम्स भारतात आहेत . वेगवेगळे ट्रेण्ड्स , लुक्स वापरून झाल्यावर स्वतःची स्टाइल तयार करायचा विचार जेव्हा कोणाच्या मनात येतो , तेव्हा त्यांची पावलं सहज झाराकडे वळतात . या ब्रॅण्डची कलेक्शन्स सतत बदलत असली , तरी ती ट्रेण्डमधून सहसा बाहेर जात नाहीत . त्यामुळे यांच्या किमती महाग असल्या तरी दोन - तीन वर्षे कपडे तुम्ही सहज वापरू शकता . कधी कोणाच्या हातातली झाराची पिशवी बघितली आहेत ? नेव्ही रंगाच्या कागदी बॅगवरची गोल्ड अक्षरं , त्यांच्यातील रॉयल लुकची जाणीव करून देतात . हीच झाराची खासियत आहे . तुमच्या फॉर्मल वेअर वॉडरोबसाठी झारा उत्तम पर्याय ठरू शकतो . यांच्या कलेक्शन्सची सुरुवात अडीच हजार रुपयांपासून होते . त्यामुळे खिशाला थोडासा चटका लागू शकतो . त्यामुळेच झाराच्या सेलची इतक्या आतुरतेने वाट पाहिली जाते . एका बडय़ा , प्रथितयश डिझायनरचे कपडे तुम्हाला तुमच्या जवळच्या दुकानात अगदीच खिशाला परवडतील , या किमतीत मिळाले तर ? ‘एच अॅण्ड एम’ने नेमकं हेच केलं . इíलन पसाँ यांनी १९४७ मध्ये स्विडन येथे हेन्स ( स्विडिशमध्ये भाषेत ‘तिचा’ ) या वूमन्सवेअर ब्रॅण्डची स्थापना केली . १९६८ मॉरिझ विड्फोस या मेन्सवेअर ब्रॅण्डसोबत भागीदारी केल्यावर सध्या ब्रॅण्डचं नाव ‘एच अॅण्ड एम’ ( हेन्स अॅण्ड मॉरिझ ) जन्माला आलं . जगभरातील ६२ देशांमध्ये ३९०० हून अधिक शोरूम असलेला हा ब्रॅण्ड सध्या रिटेल क्षेत्रात दुसऱ्या क्रमांकावर आहे . भारतात यांची १३ शोरूम्स आहेत . या ब्रॅण्ड्सनी त्यांच्या वैयक्तिक कलेक्शन्ससोबत कार्ल लाग्फेर , लाविन , वर्साचे , जिमी चू अशा अनेक बडय़ा डिझायनर्सची कलेक्शन्स सर्वसामन्यांच्या आवाक्यात आणली . तसेच पॉप सिंगर मडोना , बियॉन्से यांची कलेक्शन्ससुद्धा ग्राहकांना उपलब्ध करून दिली . दर वर्षी हे ब्रॅण्ड्स एका बडय़ा डिझायनरच्या कलेक्शनची घोषणा करतात . हे कलेक्शन फक्त ‘एच अॅण्ड एम’मध्येच उपलब्ध होतं . त्यामुळे अशा कलेक्शन्सना पहिल्या दिवसापासूनच चाहत्यांची तोबा गर्दी मिळते . कार्ल लाग्फेर हे नाव जगातील पहिल्या क्रमांकाचा फॅशन ब्रॅण्ड ‘शनेल’ याच्याशी जोडलं गेलंय . या ब्रॅण्ड्स किंवा कार्लच्या ब्रॅण्डचं कलेक्शन म्हणजे जगभरात चच्रेचा विषय . त्यामुळे ज्या दिवशी त्याचं कलेक्शन शोरूममध्ये येणार असल्याची घोषणा ‘एच अॅण्ड एम’ने केली , त्याच्या आदल्या रात्रीपासून लोकांनी त्यांच्या शोरूमबाहेर गर्दी केली होती . कलेक्शनच्या अनावरणाच्या काही तासांतच सगळे कपडे विकले गेले . एच अॅण्ड एम मुख्यत्वे इझी मूड युथचं प्रतिनिधित्व करतो . त्यामुळे लूज गार्मेट्स , रिलॅक्स फिट लुक प्रामुख्याने पाहायला मिळेल . एरवी बाजारात सहज मिळणार नाही , असे सुंदर कोट्स , हुड्स , ट्राऊझर , जॅकेट्स इथे मिळू शकतील . यांच्या किमती साधारणपणे पंधराशे ते सहा हजारच्या घरात आहेत . अर्थात इथे तुम्हाला दहा हजाराचे कोट्स , बूट्ससुद्धा पाहायला मिळतात . या दोघांच्या तुलनेत ‘फॉरेव्हर ट्वेंटीवन’ हा तसा नवा ब्रॅण्ड आहे . १९८४ मध्ये कॅलिफोíनयामध्ये डॉन वॉन श्यान आणि त्यांची पत्नी यांनी या ब्रॅण्डची सुरुवात केली . सुरुवातीला याचं नाव ‘फॅशन ट्वेंटीवन’ होतं . सध्या अमेरिकेतील बडय़ा रिटेल ब्रॅण्ड्समध्ये यांची गणना होते . जगभरात यांची ७५० हून अधिक शोरूम असून भारतात १३ शोरूम्स आहेत . मॉलच्या एका कोपऱ्यात असलेलं यांचं शोरूमही ब्राइट लेमन यलो रंगाचा बोर्ड आणि त्यावर ब्रॅण्डच्या काळ्या रंगातील नावाने चटकन लक्षात येतो . ‘फॉरेव्हर ट्वेंटीवन’ हा नावाप्रमाणेच तरुण पिढीला डोळ्यासमोर ठेवून कलेक्शन्स बनवतो . त्यामुळे यांच्या कलेक्शन्समध्ये नेहमीच तुम्हाला ब्राइट कलर्स , फंकी डिझाइन्स , िपट्र्स , हटके पॅटर्न दिसतील . बाजारातील छोटेछोटे ट्रेण्ड हा ब्रॅण्ड टिपतो , त्यामुळे रोज काही तरी नवं हवं असणाऱ्या कॉलेजवयीन मुलांना हा ब्रॅण्ड आवडतो . हा अमेरिकन ब्रॅण्ड असल्यामुळे याच्या स्वभावातच बोल्डनेस दिसून येईल . त्यामुळे टोन्ड जीन्स , शिअर स्कर्ट , शॉर्ट टॉप , प्लंजिंग नेकलाइन असं बोल्ड कलेक्शन इथे मिळत . याच्या किमतीही इतर दोघांपेक्षा तुलनेने कमी आहेत . भारतात यांची कलेक्शन्स साधारणपणे ६०० ते पाच हजार रुपयांपर्यंत आहेत . पण यांची कलेक्शन्सची हौसमौज असते ती बाजारात तो ट्रेण्ड असेपर्यंत . एकदा ट्रेण्ड गेला की कपडे कोपऱ्यात जातात . त्यामुळे इथून खरेदी करताना अति महाग कपडे घेणं टाळा . सेलच्या काळात इथे कपडे , अॅक्सेसरीजवर भरपूर सूट मिळते . एरवी आवाक्याबाहेरचे वाटणारे कपडेही स्वस्तात मिळून जातात . पण मुळात सेल असतात , जुना स्टॉक काढून नव्या कलेक्शन्ससाठी जागा करण्यासाठी . त्यामुळे सेलमधून घेतलेल्या कपडय़ांचा ट्रेण्ड काही महिन्यांमध्ये जाणार , हे लक्षात ठेवून खरेदी करा . मृणाल भगत सौजन्य – लोकप्रभा


मुंबईच्या प्रतिष्ठित ‘जेजे कला महाविद्यालया’चे पहिले भारतीय अधिष्ठाता रावबहादूर महादेव विश्वनाथ ( एम . व्ही . ) धुरंधर यांच्या दीडशेव्या जयंतीनिमित्ताने त्यांच्या चित्रांतून त्यांची थोरवी प्रत्यक्ष अनुभवण्याची संधी मुंबईच्या राष्ट्रीय आधुनिक कलादालनात येत्या मंगळवार , ११ सप्टेंबरपासून मिळणार आहे . महाराष्ट्राभिमानी माणसाने चुकवू नये असे हे पाच मजली प्रदर्शन , केवळ धुरंधरांचीच नव्हे तर गेल्या शतकातल्या महाराष्ट्रीय चित्रकलेची ओळख करून देणारे आहे . रावबहादूर धुरंधर १८ मार्च १८६७ रोजी जन्मले आणि १ जून १९४४ रोजी निवर्तले . त्यांचे शतकोत्तर सुवर्णजयंती वर्ष खरे तर उलटून गेले आहे . पण केंद्र सरकारच्या मोठय़ा कलादालनात त्यांचा इतिहास मांडणारे प्रदर्शन साकारणे , हे सोपे काम नव्हते . दिल्ली , सांगली , कोल्हापूर , मुंबई , सातारा , औंध , नागपूर , हैदराबाद इत्यादी ठिकाणच्या संग्रहालयांत तसेच देश - विदेशातील संग्राहकांकडे असलेली धुरंधरांची चित्रे ( वा त्यांच्या प्रति ) या निमित्ताने मुंबईत एका छताखाली पाहता येणार आहेत . ब्रिटिश आमदनीत धुरंधर वाढले , मानवाकृती चित्रांवर त्यांनी भर दिला , पण या मानवाकृतींच्या एकत्रित रचना - फिगर कॉम्पोझिशन - करताना त्यांनी जणू प्राचीन लेण्यांमधून दिसणाऱ्या भारतीय समूहशिल्पांच्या परंपरेला आधुनिक रूप दिले . पीठावाला आणि ए . एक्स . त्रिन्दाद यांसारखे अव्वल व्यक्तिचित्रणकार होते ; तसेच आबालाल रहिमानांसारखे पेन्सिल / चारकोल / जलरंग अशा कोणत्याही माध्यमातून तरल अभिव्यक्ती करणारे प्रतिभावंतही होते . या तिन्ही विविध वाटांचा मिलाफ धुरंधरांच्या चित्रकलेत दिसून येतो . ‘एनजीएमए’ ( नॅशनल गॅलरी ऑफ मॉडर्न आर्ट ) म्हणून ओळखल्या जाणाऱ्या जुन्या कावसजी जहांगीर हॉलमधील ( रीगल सिनेमाच्या चौकात , छ . शिवाजी वस्तुसंग्रहालयाच्या समोर ) या प्रदर्शनाची कल्पना ‘एनजीएमए’च्या मुंबई सल्लागार समितीचे प्रमुख आणि महाराष्ट्रीय कलेचे अभ्यासक व चित्रकार सुहास बहुळकर यांनी मांडली . या केंद्र सरकारी संस्थेच्या दिल्ली व मुंबईतील संचालकांनी संकल्पनेस पाठिंबा दिला आणि धुरंधरांची अनेक चित्रे ज्या ‘दिल्ली आर्ट गॅलरी’कडे आहेत , तिचे संस्थापक आशीष आनंद यांनीही सहभागाची तयारी दाखवली . त्यामुळे केवळ प्रदर्शनच नव्हे , तर एक देखणे , मोठय़ा आकारातील ३१४ पानांचे पुस्तकही या प्रदर्शनासोबत सिद्ध होऊ शकले . ‘रोमँटिक रिअॅलिस्ट’ हे या पुस्तकाचे नाव . सुहास बहुळकरांनीच त्याचे लेखन केले आहे . रेखाटने , रंगचित्रे , चित्र - पोस्ट कार्डे , पुस्तकांची मुखपृष्ठे आणि बोधचित्रे ( इलस्ट्रेशन्स ) जाहिरातींसाठी केलेली प्रचारचित्रे ( पोस्टर्स ) , व्यक्तिचित्रे , निसर्गचित्रे याखेरीज शिवाजी महाराजांच्या जीवनातील अनेक प्रसंग , औंधच्या राजांचे दसरा सोहळ्यातील चित्र , ब्रिटनच्या राजाचे भारतातील आगमन आदी रचनाचित्रे , आई - मूल तसेच निरनिराळ्या संस्कृतींतील स्त्रियांची चित्रे आणि धुरंधरांच्या दोन्ही पत्नींची चित्रे असा या प्रदर्शनाचा पसारा आहे . यातील बहुतेक चित्रे ‘रोमँटिक रिअॅलिस्ट’ या पुस्तकातही आहेत . पुस्तक मराठीतही ? मुंबईतील मोठय़ा प्रदर्शनाच्या निमित्ताने धुरंधर यांच्याविषयी प्रकाशित होणारे पुस्तक फक्त इंग्रजीतच आहे . पण त्याचे लेखक सुहास बहुळकर हे मराठीत महत्त्वपूर्ण लेखन करणारे अभ्यासू चित्रकार . ‘धुरंधरांवर मी मुळात भरपूर लिहिलं मराठीत . . त्याचा काही भागच इंग्रजीत येऊ शकला आहे’ असे त्यांनी बोलण्याच्या ओघात सांगितले . ‘पुस्तक मराठीत येणार नाही का ? ’ या प्रश्नावर , ‘‘मजकूर तयारच आहे , चित्रंही उपलब्ध आहेत . . पण प्रकाशक तयार झाले पाहिजेत . . ’’ असे बहुळकर म्हणाले . एवढय़ा मोठय़ा प्रकल्पासाठी मराठीत कोण प्रकाशक तयार होणार , असा प्रतिप्रश्नही त्यांनी केला . याविषयी प्रदर्शनाशी संबंधित काही माहीतगारांचे म्हणणे असे की , महाराष्ट्र राज्याच्या ‘साहित्य संस्कृती मंडळा’ने तरी मराठी पुस्तकाचे काम हाती घ्यावे . बहुळकरांनी ‘बॉम्बे स्कूल : आठवणीतले , अनुभवलेले’ हे मराठी पुस्तक लिहिले होते , पण ( केंद्रीय ) ललित कला अकादमीने केवळ धुरंधरांचेच नव्हे तर बॉम्बे स्कूल कलापरंपरेतील अनेक महत्त्वाच्या चित्र - शिल्पकारांविषयीची सचित्र पुस्तके केली पाहिजेत , असे मतही या जाणकारांनी व्यक्त केले . ‘‘किमान एक उत्तम उपयोजित कलावंत - कमर्शिअल आर्टिस्ट - या दृष्टीने तरी धुरंधरांकडे पाहा . धुरंधरांकडे दुर्लक्ष बरेच झाले आहे . १९३६ मध्ये जेजे स्कूल ऑफ आर्ट मध्ये खांदेपालट झाला . त्यांनी त्यापूर्वीच्या काळातील चित्रकार धुरंधर यांना चित्रकार म्हणून स्वीकारले नाही , पण आजचे निकष त्या काळातील कलाकारांवर लावून त्यांचे मूल्यमापन करणे चुकीचे आहे . काळाच्या संदर्भात चित्रकारांचे मूल्यमापन व्हावे . ’’ – सुहास बहुळकर , प्रदर्शनाचे संयोजक व ज्येष्ठ चित्रकार . तरुण पिढीला धुरंधरांची चित्रकारी आणि त्यांचे महत्त्व समजावे या दृष्टीने हे प्रदर्शन महत्त्वाचे ठरेल . – शिवप्रसाद खेनेड , नॅशनल गॅलरी ऑफ मॉडर्न आर्ट - मुंबईचे संचालक


सध्या सगळीकडे चर्चा असलेल्या ` घंटा ` या धमाल विनोदी चित्रपटाचे म्युझिक आणि ट्रेलर अत्यंत नावीन्यपूर्ण पद्धतीने , मराठी चित्रपटसृष्टीतील दिग्गजांच्या उपस्थितीत लाँच झाले . महेश मांजरेकर , संजय मोने , जीतेंद्र जोशी यांसारख्या कसलेल्या कलावंतांनी ‘घंटा’ चित्रपटातील अमेय वाघ , सक्षम कुलकर्णी आणि आरोह वेलणकर या कलाकारांचा ‘घंटा - टोस्ट’ केला आणि उपस्थित तारकादळे हास्यकल्लोळात बुडून गेली . या ‘घंटा - टोस्ट’च्या तावडीतून अमृता खानविलकरसारखी अभिनेत्रीही सुटली नाही . ‘घंटा’ चित्रपटात एक महत्त्वाची भूमिका साकारणाऱ्या पुष्कर श्रोत्री याने या ‘घंटा - टोस्ट’मध्येही सूत्रसंचालकाची महत्त्वाची भूमिका बजावत सगळ्यांना खुमासदार पद्धतीने झुंजवले . एकूणच , या ‘घंटा - टोस्ट’मुळे ` घंटा ` हा चित्रपट कसा असेल , याची जबरदस्त उत्कंठा उपस्थितांमध्ये निर्माण झाली . अमेय , सक्षम आणि आरोह यांनी सादर केलेल्या धमाल मोशन पोस्टरने ‘घंटा’च्या प्रमोशनला प्रारंभ झाला होता . त्यानंतर आलेला ‘घंटा’चा टीझरही चर्चेचा विषय बनून गेला . ` यू ट्यूब ` वर सव्वा लाखांहून अधिक लोकांनी तो पाहिला . त्या पाठोपाठ अमेय - सक्षम - आरोह या त्रिकुटाने फेसबुकवरून त्यांच्या चाहत्यांशी लाइव्ह संवाद साधला . या अभिनव प्रमोशनमुळे ‘घंटा’ हा चित्रपट प्रत्येकाच्या मनात घणघणू लागला आहे . अशा पार्श्वभूमीवर आज पारंपरिक प्रकारांना फाटा देत ‘घंटा’ टीमने ‘घंटा - टोस्ट’ हा छोटेखानी कार्यक्रम सादर करत चित्रपटाचा ट्रेलर , तसेच म्युझिक व्हिडिओ लॉंच करत धमाल उडवून दिली . ` घंटा ` हा आरोह - अमेय - सक्षम या त्रिकुटाने केलेल्या उचापतींनी भरलेला सिनेमा आहे . मुंबईत स्ट्रगल करत असेलेले हे तिघे जगण्यासाठी काय उद्योग करतात , याचं खुमासदार चित्रण दिग्दर्शक शैलेश काळे यांनी या चित्रपटात केलं आहे . तरुणाईच्या विषयावरचा , तरुणाईच्या भाषेतला हा चित्रपट असला , तरी तो सर्वच वयोगटातील प्रेक्षकांनी पाहावा , असा आहे . ` दशमी स्टुडिओज ` , ` ब्रह्मपुरा पिक्चर्स ` आणि ` यलो इन्कोर्पोरेशन ` यांनी हा चित्रपट सादर केला आहे . ` दशमी क्रिएशन्स ` ने अल्पावधीत टीव्ही क्षेत्रात मोठी प्रगती केली आहे . निर्माते नितीन वैद्य , निनाद वैद्य यांच्या या प्रॉडक्शन हाउसच्या ` दुर्वा ` या मालिकेने एक हजार एपिसोडसचा टप्पा ओलांडला आहे . त्यांच्या ` माझे मन तुझे झाले , ` ` पसंत आहे मुलगी ` , या मालिकांनाही भरभरून प्रतिसाद मिळाला आहे . ` घंटा ` या चित्रपटाच्या निमित्ताने ही कंपनी चित्रपट क्षेत्रातही भक्कम पाय रोवण्यासाठी सज्ज आहे . शैलेश काळे आणि रोहित शेट्टी यांनी चित्रपटाची निर्मिती केली आहे . सुमित बोनकर आणि राहुल यशोद यांनी या हटके सिनेमाचं लेखन केलं आहे . फ्रेश लूक , धमाल प्रेझेंटेशन ही सिनेमाची वैशिष्ट्यं आहेत . चित्रपटाचे टीझर्स , जाहिराती आणि म्युझिकमधून निर्माण झालेली उत्सुकता पूर्ण करण्यासाठी प्रेक्षकांना १४ ऑक्टोबरची प्रतीक्षा करावी लागणार आहे .


भारतातल्या बहुतेकशा साड्यांची नावे ही गावाच्या किंवा शहराच्या नावावरुन दिलेली असतात . कांचीपुरम हे तमिळनाडूमधील प्रसिद्ध विणकामाचे ठिकाण आहे . इथे बनवली जाणारी सिल्कची साडी कांचीपुरम सिल्क म्हणून ओळखली जाते . सोन्याचे धागे वापरुन विणल्यामुळे या साडीला तमिळनाडूची बनारसी साडी असंही म्हटलं जातं . यामध्ये सोन्याच्या धाग्यांबरोबर चांदीचे धागेही वापरले जातात . या साडीविषयी पुरातन काळातल्या अनेक समजुती आहेत . असं म्हटलं जातं की , सुती कापड शंकराला प्रियं आहे , तर रेशीम विष्णुला . कांचीपुरम साडी तुतीच्या रेशमापासून विणली जाते . ही साडी विणायला तीन कारागीर लागतात . एक कारागीर उजव्या बाजूने विणत असेल , तर दुसरा कारागीर डाव्या बाजूने विणू शकतो . तुतीचे रेशीम दक्षिण भारतातून तर जरीचे धागे गुजरातमधून मागवले जातात . काठाचा रंग आणि नक्षीकाम हे साडीपासून वेगळे असते . जर पदर वेगळ्या रंगात विणायचा असेल तर , तो साडीपासून वेगळा विणला जातो आणि नंतर नाजूकपणे साडीला जोडला जातो . नाजूकपणे जोडला असला तरी विण इतकी घट्टं असते , की साडी फाटली तरी पदर तिच्यापासून वेगळा होत नाही . नक्षीकामाची वैशिष्ट्ये – साडीवरील नक्षीकाम हे सोन्याच्या धागे वापरून केले जाते . या नक्षीकामात माणसांच्या आणि प्राण्यांच्या आकृत्या , मंदिरांचे कळस , भूमितीतील आकृत्या , इ . वापरले जाते . या साडीवर रामायण व महाभारतातील चित्रे अतिशय कुशलतेने विणलेली असतात . याबरोबरच चंद्र , सूर्य , मोर , सिंह , कोयरीचे आकार वापरून नक्षीकाम केले जाते . नक्षीकामाचे प्रकार – तंडवलम – यामध्ये पूर्ण साडीवर उभ्या रेषा विणल्या जातात . कोट्टडी – यामध्ये उभ्या व आडव्या रेषांना जोडून विविध आकाराचे चौरस व आयत बनवले जातात . पुट्टा – या प्रकारामध्ये काठावर फूलांची नक्शि विणून नंतर काठ साडीला जोडले जातात . कांचीपुरम साडीचे नक्षीकाम जितके खास असते , तितकेच तिचे रंगही खास असतात . लाल , नारंगी , मोरपंखी , हिरवा , काळा , इ , असे गडद रंग व नाजूक नक्शिकाम यामुळे ही साडी अधिकच खुलून दिसते . काळजी कशी घ्याल – कांचीपुरम सिल्कपासून बनवलेल्या या साडीची निगा राखणे सोपे आहे . दीर्घकाळापर्यंत टिकत असल्यामुळे घरच्या घरी पाण्याने धुतलेली चालते . अवघड नक्षीकाम आणि विणायला लागणारा वेळ यामुळे या साडीची किंमत जास्त असते . पारंपारिक पद्धतीने विणलेल्या या साडीची किंमत अडिच हजारांपासून एक लाखापर्यंत असते . पारंपरिक विणकामाबरोबरच आधुनिक पद्धतीने विणलेल्या साड्यादेखील उपलब्ध आहेत . ही साडी विणण्यासाठी संगणकाचा उपयोग केला जातो . मजुरी कमी असल्यामुळे या साडीची किंमत परवडणारी असते . या भरजरी साडीवर पारंपारिक दागिने घातलेले चांगले दिसतात . नाजूक दागिने शक्यतो घालू नयेत . जुन्या साडीचे काय कराल – लग्नसमरंभात किंवा सणासुदीला घालण्यासाठी जुन्या साडीपासून पायघोळ ड्रेस शिवता येईल . साडीच्या पदराची ओढणी करून सलवार कमीजवर घालता येऊ शकते . सध्या फॅशनच्या दुनियेत आघडीवर असलेली पलाझो पॅंट , रॅप अराउंड स्कर्ट हे देखील उत्तम पर्याय आहेत . वेगळ्या पद्धतीचा कुर्ताही छान दिसू शकतो . वल्लरी गद्रे , फॅशन डिझायनर


कोल्हापूरने पाच सुवर्णासह एकूण १६ पदकांची कमाई करत जिल्हा नेमबाजी क्रीडा संघटना आणि महाराष्ट्र रायफल संघटना यांच्या वतीने येथे आयोजित महाराष्ट्र एअर वेपन नेमबाजी स्पर्धेचे सर्वसाधारण विजेतेपद मिळविले . या स्पर्धेचे बक्षीस वितरण शुक्रवारी पालिका आयुक्त अभिषेक कृष्णा , ग्रामीण पोलीस अधीक्षक अंकुश शिंदे , निवासी जिल्हाधिकारी रामदास खेडकर यांच्या प्रमुख उपस्थितीत करण्यात आले . यजमान नाशिकने चार सुवर्णासह आठ , तर पुण्याने सहा रौप्यसह नऊ पदके मिळवली . मुंबईने तीन सुवर्णाची कमाई केली . एअर रायफल ( एनआर ) वरिष्ठ व कनिष्ठ गटात मुंबईचा ओमकार घोडके , नाशिकची श्वेता शिंपी , युवा गटात औरंगाबादचा सिद्धेश्वर जाधव , मुलींमध्ये नाशिकची श्वेता शिंपी , ओपन साईट एअर रायफल प्रकारात नाशिकची चंदन सोनी यांनी सुवर्ण मिळविले . एअर रायफल ( आयएसएसएफ ) प्रकारात मुली व कनिष्ठ गटात कोल्हापूरची वैष्णवी पडाळकर , युवा गटात मुंबईची ऋतुजा महेंद्रकरने सुवर्ण , तर याच गटासह मुले व कनिष्ठ गटात कोल्हापूरच्या शाहू मानेने सुवर्ण मिळवित हॅटट्रीक केली . स्पेनची भारतावर मात माद्रिदः रिओ ऑलिम्पिक स्पर्धेसाठी पूर्वतयारी म्हणून आयोजित दौऱ्यात भारतीय हॉकी संघाला स्पेनविरुद्ध पराभवाला सामोरे जावे लागले . जागतिक क्रमवारीत अकराव्या स्थानी असलेल्या स्पेनने क्रमवारीत पाचव्या स्थानी असलेल्या भारतीय संघाला ३ - २ असे नमवत धक्का दिला . या पराभवासह स्पेनने दोन सामन्यांची मालिका २ - ० अशी जिंकली . मनप्रीत सिंग ( ३८ ) आणि रमणदीप ( ५७ ) यांनी भारतातर्फे गोल केले . स्पेनकडून जोसेप रोमेयू ( २० ) , पौयू क्यूमाडा ( ४२ ) आणि साल्व्हाडोर पिअरा ( ५३ ) यांनी गोल केले . नाशिकमध्ये राज्य कबड्डी पंच शिबीर नाशिक : जिल्हा कबड्डी संघटना आणि क्रीडा प्रबोधिनी यांच्या वतीने येथील विभागीय क्रीडा संकुलात ३० व ३१ जुलै रोजी राज्य कबड्डी पंच शिबीराचे आयोजन करण्यात आले आहे . शिबीराचे उद्घाटन शनिवारी दुपारी ४ . ३० वाजता राज्य कबड्डी संघटनेचे अध्यक्ष किशोर पाटील , कार्याध्यक्ष दत्ता पाथरीकर , प्रमुख कार्यवाह आस्वाद पाटील , सहसचिव प्रकाश बोराडे , प्रा . सुनील जाधव , महाराष्ट्र ऑलिम्पिक असोसिएशनचे सदस्य मोहन भावसार , क्रीडा व युवक सेवा नाशिक विभागाचे उपसंचालक डॉ . जयप्रकाश दुबळे , जिल्हा कबड्डी संघटनेचे अध्यक्ष जयंत जाधव , प्रमुख कार्यवाह मोहन गायकवाड व क्रीडा अधिकारी अविनाश टिळे यांच्या प्रमुख उपस्थितीत होणार आहे . राज्य कबड्डी पंच शिबीरासाठी महाराष्ट्रातून १५० पंच उपस्थित राहणार असून त्यांना डॉ . शैलेश शेलार हे ‘पंचांची तंदुरूस्ती व शारीरिक क्षमता’ , माजी आंतरराष्ट्रीय कबड्डीपटू अनुराधा डोणगावकर ‘पंचांचे मानसिक संतुलन’ , योगाचार्य गोकुळ घुगे ‘योगाचे पंच आणि खेळाडूंसाठी महत्व’ , महाराष्ट्र कबड्डी संघटनेचे अध्यक्ष मनोहर इंदुलकर व सचिव राऊत ‘कबड्डीतील नवनवीन बदल - नियम व पंचांची कामगिरी’ या विषयांवर मार्गदर्शन करणार आहेत . ३१ जुलै रोजी दुपारी १ . ३० वाजता शिबीराचा समारोप होणार आहे .


रविंद्र जाडेजावर एका सामन्याच्या बंदीची शिक्षा लादण्यात आल्यानंतर , तिसऱ्या कसोटीत संघात कोणत्या फिरकीपटूला स्थान मिळणार यावर चर्चांना उधाण आलं आहे . मात्र सुत्रांनी दिलेल्या माहितीनूसार कुलदीप यादवऐवजी तिसऱ्या कसोटीत अक्षर पटेलचा संघात समावेश केला जाण्याची शक्यता आहे . बीसीसीआयमधल्या एका अधिकाऱ्याने नाव न घेण्याच्या अटीवर पीटीआय या वृत्तसंस्थेला ही माहिती दिलेली आहे . अक्षर पटेल सध्या दक्षिण आफ्रिकेत भारत ‘अ’ संघाकडून वन - डे मालिकेत खेळतो आहे . या मालिकेतल्या अष्टपैलू कामगिरीच्या जोरावर त्याची कसोटी संघात निवड झालेली आहे . आफ्रिका दौरा आटोपून अक्षर गुरुवारी म्हणजेच १० ऑगस्टपर्यंत भारतीय संघात दाखल होऊ शकतो . रविंद्र जाडेजाप्रमाणे अक्षर पटेल संघात भरीव कामगिरी करु शकतो असा संघ व्यवस्थापन आणि बीसीसीआयला विश्वास आहे . त्यामुळे चायनामन गोलंदाज कुलदीप यादवला डावलून अक्षर पटेलला पल्लकेले कसोटीत संघात स्थान मिळण्याची शक्यता आहे . अवश्य वाचा – जाडेजावर बंदीच्या कारवाईमुळे ‘या’ खेळाडूची संघात निवड पहिल्या दोन कसोटीप्रमाणे भारताने तिसऱ्या कसोटीत दोन फिरकीपटूंसह मैदानात उतरण्याचा निर्णय घेतला , तर संघ व्यवस्थापन अक्षर पटेलला संघात स्थान देऊ शकते . पल्लकेलेच्या खेळपट्टीवर अक्षर पटेल श्रीलंकेसाठी धोकादायक ठरु शकतो , असं संघ व्यवस्थापनाच्या एका अधिकाऱ्याने प्रसारमाध्यमांशी बोलताना नमूद केलंय . कोलंबो कसोटीत आयसीसी नियमांचा भंग केल्याप्रकरणी जाडेजावर एका सामन्याच्या बंदीची कारवाई करण्यात आली आहे . जाडेजाच्या जागी निवड करण्यात आलेल्या अक्षर पटेलला कसोटी सामन्यांचा अनुभव नसला तरीही राष्ट्रीय पातळीवर त्याची कामगिरी दुर्लक्षित करण्यासारखी नाहीये . २३ प्रथमश्रेणी सामन्यांमध्ये अक्षर पटेलने १० अर्धशतकं आणि १ शतक झळकावलं आहे . याचसोबत पटेलने प्रथमश्रेणी सामन्यांमध्ये ७९ बळी घेतले आहेत . अक्षर पटेलकडे आंतराष्ट्रीय स्तरावर ३० वन - डे आणि ७ टी - २० सामन्यांचा अनुभव आहे . यादरम्यान पटेलला फलंदाजीत आपली कमाल दाखवता आली नसली तरीही गोलंदाजीत त्याने महत्वाच्या विकेट घेतल्या आहेत . त्यामुळे शनिवारी सुरु होणाऱ्या कसोटीआधी संघ व्यवस्थापन कुलदीप यादव की अक्षर पटेलला संघात स्थान देतं हे पहावं लागणार आहे .


‘पद्मावत’ चित्रपटाविषयी होणारे वाद आणि सद्यपरिस्थिती पाहता काही केल्या भन्साळींच्या मागे असणारे हे शुक्लकाष्ट संपण्याचे नाव घेत नाहीये हेच स्पष्ट होत आहे . करणी सेनेचा या चित्रपटाला असणारा विरोध पाहता भन्साळी आणि चित्रपट निर्मात्यांनी मुंबई पोलिसांकडे संरक्षण मिळण्यासंबंधीची मागणी केल्याचे कळते . या चित्रपटाला होणाऱ्या विरोधामध्ये आता चित्तोडच्या राणी महेंद्र कंवर यांनीसुद्धा उडी घेतली आहे . भन्साळी सर्वसामान्य जनतेला फसवत असून , त्यांनी या चित्रपटासंबंधी मेवाडच्या महाराणांशी विचारविनिमय करायला हवा होता , असे मत त्यांनी मांडले . ‘पद्मावत’ या चित्रपटाचे पेड प्रीव्ह्यू प्रेक्षकांच्या भेटीला येण्यास आता अवघे काही तास शिल्लक राहिलेले असतानाच ‘राणी सां’चे हे वक्तव्य सर्वांचे लक्ष वेधत आहे . जवळपास २०० राजपूत महिलांनी ‘पद्मावत’चा विरोध करण्यासाठी राजस्थानमध्ये निदर्शने केल्यानंतर राणी महेंद्र कंवर यांनी ‘मिड डे’शी संवाद साधताना याविषयीची माहिती दिली . ‘येथील स्थानिक वितरकांनी राजस्थानमध्ये पद्मावत प्रदर्शित न करण्याचे आश्वासन आम्हाला दिले आहे . ते स्वतःसुद्धा या चित्रपटाला विरोध करतात’ , असे त्या म्हणाल्या . दीपिका , रणवीर आणि शाहिदची मुख्य भूमिका असणाऱ्या ‘पद्मावत’ला राजस्थानमध्ये प्रवेश देणार नाही असा इशाराही त्यांनी दिला . आम्ही कायद्याचा मान राखतो . पण , समाजातील महिलांचा सन्मानही आमच्यासाठी तितकाच महत्त्वाचा आहे , अशी ठाम भूमिका त्यांनी मांडली . कर्ता , कर्म आणि ‘करनी’ ‘जर हा चित्रपट काल्पनिक असल्याचे भन्साळी सांगत आहेत तर त्यामध्ये असणाऱ्या पात्रांची नावे अलाउद्दीन खिल्जी , रावल रतन सिंह अशी कशी असू शकतात ? भन्साळी सर्वांची फसवणूक करत आहेत . चित्रपटाविषयी ते प्रामाणिक असते तर त्यांनी याविषयी मेवाडचे महाराणा , अरविंद सिंह यांच्याशी चर्चा केली असती’ , असे त्या म्हणाल्या . त्यामुळे आता राजस्थानमध्ये ‘पद्मावत’च्या स्क्रीनिंगपुढे हे एक मोठं संकटच आहे , असे म्हणावे लागेल .


‘नच बलिये’ या डान्स रिअॅलिटी शोच्या आठव्या पर्वात प्रेक्षकांची मनं जिंकणारी कॉमेडियन भारती सिंग आणि तिचा प्रियकर हर्ष लिंबाचिया यांनी त्यांच्या नात्याला एक नवं वळण देण्याचा निर्णय घेतला आहे . भारतीने इन्स्टाग्राम अकाऊंटवरुन शेअर केलेल्या फोटोमधून तिने हर्षसोबत आपला रोका झाल्याचं सांगितलं आहे . ‘हे काही संस्मरणीय क्षण आहेत’ , असं म्हणत तिने या फोटोला कॅप्शनही दिलं आहे . सध्या इन्स्टाग्रामवर भारतीचा हा फोटो टेलिव्हिजन वर्तुळात प्रचंड चर्चेत आला असून , चाहत्यांनीही भारतीला शुभेच्छा दिल्या आहेत . या फोटोमध्ये तिने एक लाल रंगाचा ड्रेस घातल्याचं पाहायला मिळत असून , लग्नासाठी अवघे काही दिवस बाकी राहिल्यावर एखाद्या नववधूच्या चेहऱ्यावर जी लकाकी पाहायला मिळते अगदी त्याच प्रमाणे भारतीच्या चेहऱ्यावरही लकाकी पाहायला मिळत आहे . मित्रपरिवार आणि कुटुंबियांच्या उपस्थितीत या दोघांचा रोका पार पडला असल्याचं कळत आहे . वाचाः . . म्हणून ‘ट्युबलाइट’च्या ट्रेलरपेक्षा सलमान - अहिलचा व्हिडिओ होतोय व्हायरल टेलिव्हिजन विश्वात आपलं स्वतःचं स्थान निर्माण केल्यानंतर आता या दोघांनीही त्यांच्या नात्याची अधिकृत घोषणा केली आहे . हर्ष लिंबाचिया , भारतीच्या टेलिव्हिजन शोचा लेखक आहे . या दोघांमुळेही आता टेलिव्हिजनवरील सेलिब्रिटी कपल्सच्या नावांच्या यादीत आणखी एका जोडप्याच्या नावाचा समावेश झाला आहे . त्यामुळे सोशल मीडियावर बऱ्यापैकी सक्रिय असणारी ही कॉमेडियन तिच्या लग्नाची तारीख कधी ठरवते याबद्दलच चाहत्यांमध्ये उत्सुकताही पाहायला मिळत आहे .


व्हॅलेंटाईन डेचा हँगओव्हर एव्हाना उतरला असेल . गेल्या आठवड्यात सुरू झालेला व्हॅलेंटाईन वीक १४ फेब्रुवारीला संपला बाबा एकदाचा असं तुम्हाला वाटत असेल तर ते चुकीचे आहे . तर हा वीक २१ फेब्रुवारीपर्यंत असतो बरं का ! विशेष म्हणजे १५ फेब्रुवारी ते २१ फेब्रुवारीचा हा आठवडा अँटी व्हॅलेंटाईन वीक म्हणून ओळखला जातो . Happy Teddy Day 2017 : कुठल्या रंगाचा टेडी काय दर्शवतो ? फेब्रुवारी महिना प्रेमाचा महिना आहे असं म्हटलं तर चुकीचं ठरणार नाही . आता हेच बघाना प्रोपज डे , चॉकलेट डे , टेडी डे , प्रॉमिस डे , हग डे , किस डे अशा वेगवेगळ्या डेंनी सुरू झालेला व्हॅलेंटाईन वीक अखेर ‘व्हॅलेंटाईन डे’ने संपतो असे अनेकांना वाटतं . पण खरं तर हा वीक २१ फेब्रुवारीला संपतो हे फार कमी लोकांना माहिती असते . ७ फेब्रुवारीला रोझ डे , ८ ला प्रोपज डे , ९ ला चॉकलेट डे , १० ला टेडी डे अशा वेगवेगळ्या डे्जने व्हॅलेंटाईन वीक सुरु होतो . तो १४ फेब्रुवारीला संपतो . हे डेज् म्हणजे प्रेमाची एक एक पायरी असते ती चढत जायची आणि १४ तारखेला अखेर आपल्या प्रेमाची कबुली तिच्यापुढे किंवा त्याच्या पुढे द्यायची अशी एकूण संकल्पना . पण हा प्रेमचा आठवडा संपला की सुरू होता अँटी व्हॅलेंटाईन डे , म्हणजे आधी प्रेम मग भांडण असंच काहीसं हो ! या अँटी व्हॅलेंटाईन वीकचा पहिला दिवस असतो तो स्लॅपडेचा . त्यानंतर सुरू होते ती वेगवेगळ्या डेजची यादी . १६ फेब्रुवारी – Kick Day १७ फेब्रुवारी – Perfume Day १८ फेब्रुवारी – Perfume Day १९ फेब्रुवारी – Confession Day २० फेब्रुवारी – Missing Day २१ फेब्रुवारी – Breakup Day Happy Promise Day 2017 : आजचा दिवस खऱ्या प्रॉमिसचा


आपल्याला अनेकदा आरोग्याच्या लहान - मोठ्या तक्रारी उद्भवतात . सुरुवातीला या तक्रारी फारशा मोठ्या वाटत नसल्याने आपण त्याकडे दुर्लक्ष करतो . मात्र दिर्घकाळ या तक्रारी तशाच राहिल्या तर त्या गंभीर रुप धारण करु शकतात . काही तक्रारी या गंभीर आजारांची सुरुवातीची लक्षणे असू शकतात . रक्तदाबाच्या रुग्णांची संख्या दिवसेंदिवस जगभरात वाढत आहे . चुकीच्या जीवनशैलीमुळे रक्तदाबाशी निगडीत तक्रारी उद्भवतात . सामान्यपणे कमाल रक्तदाब १२० आणि किमान ८० हा सामान्य समजला जातो . पण ही आकडेवारी कमी - जास्त असेल तर आपल्याला रक्तदाबाचा त्रास आहे हे वेळीच ओळखायला हवे . आता हे कसे ओळखायचे असा प्रश्न तुम्हाला पडला असेल तर खालील लक्षणांकडे विशेष लक्ष द्या . ( ही बातमी संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाइन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


मुस्लिम धर्मियांचा महत्त्वाचा मानला जाणारा मोहरम सण सध्या साजरा होतो . आज हा सण देशभरात मोठ्या उत्साहात साजरा केला जातो . इस्लामनुसार , मोहरम म्हणजे वर्षारंभ . मोहम्मद पैगंबर यांच्या मृत्यूनंतर काही वाद सुरू झाले होते . मोहम्मद यांचा चुलत भाऊ आणि जावई , अली हा त्याचा उत्तराधिकारी होता . त्यानंतर घडलेल्या घटनांबद्दल शोक व्यक्त करण्याकरता शिया बांधव आजही मातम साजरा करतात . आजच्या दिवशी सामुहीक पद्धतीने शोक व्यक्त केला जातो . त्यावेळी हुसेन व इतर शियांना जखमा झाल्याच्या प्रित्यर्थ आजचे शियाही स्वतःला जखमा करून घेतात . तलवारीने स्वतःवर वार करतात . धारदार लोखंडी साखळ्यांनी स्वतःला मारून घेतात . हा दिवस सणाचा नाही तर दुःखाचा आहे . पाण्याचे वाटप करणे हा ही एक फार महत्त्वाचा प्रकार असतो . सांगली जिल्ह्यातील कडेगाव इथे ताबुताची प्रथा सुरु झाली . मोहरम निमित्त या गावी २५० फूट उंचीचे बांबू पासून ( कळक ) ताबूत बनवले जातात . अष्टकोनी आकाराचे व पहिल्यांदा कळस आणि मग पाया या पद्धतीने हे ताबूत उभारले जातात व त्याची मिरवणूक काढली जाते . इराकची राजधानी बगदादपासून १०० किमी अंतरावर उत्तर - पूर्व दिशेला करबला हे एक छोटसे गाव आहे . येथे तारीख - ए - इस्लामचे एक ऐतिहासिक युध्द झाले . त्याने इस्लाम धर्माचा चेहरामोहराच बदलून टाकला . या करबला गावामुळेच जगातील प्रत्येक शहरात ‘करबला’ नावाचे पवित्र स्थान उभारण्यात आले आहे व या ठिकाणी मोहरम साजरा केला जातो .


सध्या बॉलिवूडमध्ये सर्वाधिक चर्चेत असलेला अभिनेता म्हणजे रणबीर कपूर . संजय दत्तच्या जीवनावर आधारित चित्रपटात तो मुख्य भूमिका साकारत आहे . ‘संजू’च्या माध्यमातून रणबीरचंही जबरदस्त कमबॅक होणार आहे . म्हणूनच सध्या सोशल मीडियावर रणबीरचीच चर्चा आहे . याशिवाय आणखी एक कारण म्हणजे रणबीरचं आलिया भट्टशी असलेलं नातं . मुलाखतींमध्येही हे दोघं आता रिलेशनशिपविषयी मोकळेपणाने बोलू लागले आहेत . ‘संजू’च्या निमित्ताने रणबीरने नुकतंच ट्विटरवर पदार्पण केलं आणि चाहत्यांशी संवाद साधला . यावेळी चाहत्यांनीही आलिया आणि त्याच्या लग्नाबाबत अपेक्षित प्रश्न विचारला . ट्विटर चॅटच्या माध्यमातून अनेकांनी रणबीरला प्रश्न विचारले आणि रणबीरने दिलखुलासपणे चाहत्यांशी गप्पा मारल्या . त्याच्या आवडत्या गाण्यापासून ते लग्न कधी करणार इथपर्यंत बरेच प्रश्न युजर्सनी विचारले . लग्नाबाबतच्या प्रश्नावर ‘लवकरच . . ‘ असं उत्तर देत रणबीरने चाहत्यांना जणू इशाराच दिला आहे . आलियासोबतच्या रिलेशनशिपच्या चर्चा असतानाच आता या दोघांनी लवकरच लग्न करण्याचाही विचार केला का असा प्रश्न अनेकांच्या मनात डोकावू लागला आहे . वाचा : इरफान खानने टेकले कॅन्सरपुढे हात अयान मुखर्जी दिग्दर्शित ‘ब्रह्मास्त्र’ या चित्रपटात पहिल्यांदाच रणबीर - आलिया एकत्र झळकणार आहेत . या चित्रपटाच्या सेटवरच हे दोघं एकमेकांच्या प्रेमात पडले . त्यानंतर बऱ्याच कार्यक्रमांमध्ये , पार्ट्यांमध्ये त्यांना एकत्र पाहिलं गेलं . तर एका मुलाखतीत ‘हे सर्व नवीनच आहे , ’ असं सांगत रणबीरने प्रेमाची कबुली दिली . तर आलियानेही एका मुलाखतीत वयाची ३० वर्ष पूर्ण करण्याआधीच कदाचित मी लग्न करू शकते असं सूचक विधान केलं होतं . त्यामुळे आता बॉलिवूडच्या या नव्या कपलविषयी चाहत्यांमध्ये बरीच उत्सुकता निर्माण झाली आहे .


बंगळूर : अफगाणिस्तान संघाने कसोटी क्रिकेटमध्ये पाऊल ठेवले . पण त्यांच्या कौतुकाचा बहर पहिल्या दोन तासांतच संपला . बंगळूरच्या चिन्नास्वामी मैदानावर पहिल्या सत्रात उपाहारापूर्वी शिखर धवन , तर दुसऱ्या सत्रात मुरली विजयने शतकी खेळी केली . त्यानंतर पावसाच्या सरीने खेळात व्यत्यय आला . पहिल्या दिवशी 78 षटकांच्या खेळात भारताने 6 बाद 347 धावा उभारून सामन्याची सूत्रे आपल्या हाती घेतली . अखेरच्या सत्रात अफगाणिस्तानच्या गोलंदाजांनी भारताच्या चार विकेट मिळवून सामन्यात थोडी जान आणली . प्रथम फलंदाजी करताना धवनच्या अफलातून फलंदाजीने अफगाणिस्तानचे गोलंदाज भांबावले . धवनने मुख्यत्वे रशिद खान आणि मुजीब रहमान या फिरकी गोलंदाजांवर तुफानी हल्ला चढवला . पहिल्या सत्रात मुजीबला दोन आणि रशिदला एक चौकार ठोकत धवनने उपाहारापूर्वी शतक ठोकण्याचा पराक्रम केला . कसोटी पदार्पणाच्या पहिल्याच सामन्यात पाच दिवसांचा सामना खेळणे किती वेगळे आहे याचा अनुभव अफगाणिस्तानने घेतला . उपाहारानंतर धवन बाद झाल्यावर विजयला लोकेश राहुलची साथ मिळाली . विजयनेही शतकी खेळी करत भारतीय फलंदाजीचे वर्चस्व राखले . अफगाणिस्तानचे मुख्य अस्त्र ठरलेल्या रशिदला 26 षटकांत 120 धावांचे मोल मोजावे लागले . अखेरच्या सत्रात मात्र भारतीयांच्या विकेट झटपट पडल्या . विजय , राहुल , पुजारा , दिनेश कार्तिक झटपट बाद झाल्याने 1 बाद 280 धावसंख्येवरून खेळ संपताना भारताला 6 बाद 347 धावांपर्यंत पोचता आले . खेळ थांबला तेव्हा अश्विन आणि हार्दिक पंड्या खेळत होते . संक्षिप्त धावफलक : भारत पहिला डाव 78 षटकांत 6 बाद 347 ( शिखर धवन 107 , मुरली विजय 105 , लोकेश राहुल 54 , चेतेश्वर पुजारा 35 , यामिन अहमदझाई 2 - 32 )


अमिताभ बच्चन आणि ऋषी कपूर जवळपास २७ वर्षांनंतर रुपेरी पडद्यावर दिसणार आहेत . त्यांच्या आगामी ‘१०२ नॉट आऊट’ या चित्रपटाच्या ट्रेलरनंतर आता पहिलं गाणं प्रेक्षकांच्या भेटीला आलं आहे . ‘बच्चे की जान’ या गाण्यात बिग बी आणि ऋषी कपूर यांचा अनोखा अंदाज पाहायला मिळत आहे . अमिताभ बच्चन यात वडिल्यांच्या भूमिकेत असून , ऋषी कपूर ७५ वर्षांच्या मुलाची भूमिका साकारत आहेत . अरिजीत सिंगच्या आवाजातील या मजेशीर गाण्यात बिग बी आपल्या मुलाला म्हणजेच ऋषी कपूर यांना पत्नीला प्रेमपत्र लिहिण्यास सांगतात . हेच प्रेमपत्र लिहिताना ऋषी कपूर यांची कशी दमछाक होते आणि त्याचा बिग बी कसा आनंद लुटतात , हे गमतीशीर पद्धतीने या गाण्यात दाखवण्यात आलं आहे . वाचा : ‘हम साथ साथ है’मधील सलमानच्या सहकलाकाराला बिष्णोई समाजाकडून जीवे मारण्याच्या धमक्या ‘१०२ नॉट आऊट’च्या ट्रेलरमध्ये अमिताभ बच्चन आणि ऋषी कपूर यांच्या अभिनयाची जुगलबंदी पाहता प्रेक्षकांसाठी हा चित्रपट खऱ्या अर्थाने परवणी ठरणार आहे असंच म्हणावं लागेल . उमेश शुक्ला दिग्दर्शित या चित्रपटाच्या कथानकाला असणारी विनोदी झाक आणि या दोन्ही कलाकारांचा दमदार अभिनय ही चित्रपटाच्या दृष्टीने जमेची बाजू ठरणार आहे . वडिल आणि मुलाच्या हटके नात्यावर भाष्य करणारा हा चित्रपट ४ मे ला प्रदर्शित होणार आहे .


भारताने जागतिक सांघिक स्नूकर स्पर्धेत विजेतेपद पटकावले . अंतिम सामन्यात भारताने पाकिस्तानवर पिछाडीवरून थरारक विजय मिळविला . पंकजचे हे कारकिर्दीतील १९वे जागतिक विजेतेपद ठरले . पंकज अडवानी आणि मनन चंद्रा यांच्या संघाने हे यश साकार केले . सर्वोत्तम पाच फ्रेमच्या लढतीत भारताने पहिल्या दोन फ्रेम गमावल्या होत्या . त्यानंतरही भारत तिसऱ्या फ्रेममध्ये ० - ३० असा पिछाडीवर होता . त्यानंतर मनन याने ३९ गुणांचा उपयुक्त ब्रेक नोंदविला . चौथ्या फ्रेममध्ये मग पंकजने लौकिकाला साजेसा खेळ केला . बाबर मसीह याच्याविरुद्ध तो १ - २० अशा पिछाडीवर होता . मग त्याने टेबल क्लिअरींगचा धडाका लावत ६९ गुणांचा ब्रेक मिळविला . पंकजने ही फ्रेम जिंकल्यामुळे बरोबरी निर्माण झाली . यानंतर मनन आणि महंमद असिफ यांच्यातील फ्रेमला निर्णायक महत्त्व प्राप्त झाले . त्यात मननला आपली बाजू सुरक्षित करण्यासाठी हिरव्या चेंडूची गरज होती , तर असिफला अशक्यप्राय कोनातून तपकिरी चेंडू पॉट करायचा होता . ते शक्य नसल्यामुळे त्याने पराभव मान्य केला . भारताने उपांत्य फेरीत इराणला ३ - २ , उपांत्यपूर्व फेरीत आयर्लंडला २ - १ , तर बाद फेरीत चीनला ३ - २ असे हरविले होते . त्याआधी ब गटात भारताने आइसलॅंड आणि आयर्लंड २ या संघांना हरविले होते . आम्ही ० - २ असे पिछाडीवर पडल्यामुळे पाकिस्तानचे पारडे जड झाले होते . आम्हाला विजयाची किंचितच संधी होती , पण दुहेरीतील विजयासह आम्ही आशा पल्लवित केल्या . आता आमच्या वैयक्तिक प्रयत्नांवर सारे काही अवलंबून होते . मनन याने उपांत्य आणि अंतिम फेरीत निर्णायक फ्रेममध्ये अप्रतिम खेळ केला . मला त्याच्या पहिल्या जागतिक विजेतेपदाचा आनंद वाटतो . - पंकज अडवानी बाबर मसीह २४ - ७३ . पंकज अडवानी पराभूत वि . महंमद असिफ ५६ - ६१ . मनन - पंकज विवि बाबर - महंमद ७२ - ४७ . पंकज विवि बाबर १०६ - २० . मनन विवि महंमद ५६ - २०


मोबाईल हा सध्या आपल्या सगळ्यांच्या जगण्यातील अविभाज्य भाग झाला आहे . झोपेतून उठल्यापासून ते झोपेपर्यंत बहुतांश कामांसाठी आपल्याला मोबाईल लागतो . अनेकदा काही महत्त्वाचे काम असले की हा फोन अचानक खूप स्लो काम करतो , मधेच हँग होतो . अशावेळी आपली बरीच चिडचिडही होते , पण ही चिडचिड टाळण्यासाठी आधीपासूनच काळजी घेतल्यास फायद्याचे ठरते . आता फोन स्लो होऊ नये म्हणून नेमके काय करावे याबाबत माहिती असणे आवश्यक आहे . त्यामुळे आपण काही सोप्या युक्त्या पाहणार आहोत ज्यामुळे तुमचा फोन सारखा स्लो होणार नाही आणि घाईच्या वेळी कामात अडचणी येणार नाहीत . जाहिरातींपासून सुटका करुन घ्या जाहिरातींनी हा आपल्या आयुष्यातील मोठा भाग व्यापला आहे . विविध माध्यमांतून वेगवेगळ्या उत्पादनांच्या जाहिराती अगदी सामान्य झाल्या आहेत . आपल्या हातात असणाऱ्या मोबाईलमध्येही हल्ली सतत विविध जाहिराती येत असतात . स्मार्टफोनमध्ये येणाऱ्या या जाहिराती आपल्याला अनेकदा नकोशा होतात . प्रमाणापेक्षा जास्त जाहिराती येत असतील तर तुमचा फोन हँग होण्याची शक्यता असते . तसेच एखादे काम करताना मधेच जाहिरात आली तरीही नको होते . अशावेळी फोनमध्ये एक विशेष सेटींगची सविधा असते जी केल्यामुळे जाहिरातींपासून सुरक्षित राहता येईल . Settings > Google > Ads > Opt out of Ads Personalization ला ऑन करा . यानंतर तुमच्या मोबाईल स्क्रिनवर येणाऱ्या अॅड्स दिसणार नाहीत . व्हॉटसअॅप आणि इतर मेमरी डिलीट करत राहा आपण व्हॉटसअॅप सध्या मोठ्या प्रमाणावर वापरतो . कधी ऑफीसच्या कामासाठी तर कधी वैयक्तिक वापरासाठी वापरले जाणारे हे अॅप्लिकेशन जास्त मेसेजेसमुळे मर्यादेपेक्षा जास्त मेमरी वापरते . यामध्ये येणारे फोटो , व्हिडियो आणि इतरही अनेक फाईल्स यामुळे फोन स्लो होऊ शकतो . त्यामुळे व्हॉटसअॅप किंवा इतरही सोशल नेटवर्किंगसाठी वापरली जाणारी अॅप्लिकेशन्स वेळच्य़ा वेळी क्लिन करा . त्यामुळे फोनमधील इतर गोष्टी वेगाने चालण्यास सुरुवात होईल . व्हायरसपासून बचाव करा व्हायरस हा लॅपटॉप किंवा स्मार्टफोनसाठी अजिबात चांगला नसतो . स्मार्टफोनमध्ये एखादा व्हायरस गेल्यास हे डिव्हाईस कधी बंद पडते तर कधी स्लो होते . आपण अनेकदा मोबाईल कॉम्प्युटर किंवा लॅपटॉपला जोडत असतो . त्यावेळी किंवा कोणाकडून काही डेटा ट्रान्सफर करुन घेताना आपल्या मोबाईलमध्ये व्हायरस जाण्याची शक्यता असते . अशावेळी आपण मोबाईलचा व्हायरसपासून बचाव करायला हवा . नाहीतर फोन वारंवार हँग होण्याची शक्यता असते . यासाठी Settings > Google > Security > Google Play Protect > Turn on या क्रमाने सेटींग्जमध्ये बदल करा .


बरेच पोस्टर आणि बहुविध चर्चा रंगल्यानंतर नुकताच बहुप्रतिक्षित ‘बाहुबली २’ या चित्रपटाचा टिझर प्रदर्शित करण्यात आला आहे . धर्मा प्रॉडक्शनच्या फेसबुक अकाऊंटवरुन हा टिझर शेअर करण्यात आला असून , काही क्षणांतच हा टिझर चर्चेत आला आहे . अवघ्या १३ सेकंदांच्या या टिझरमध्ये अभिनेता प्रभास दिसतो . टिझरमध्ये अभिनेता प्रभासच्या डोक्यातून रक्ताचा ओघळ वाहताना दिसत असून , त्याच्या डोळ्यात दाहक भाव पाहायला मिळत आहे . ‘बाहुबली - द कन्क्लूजन’ या चित्रपटासाठी अभिनेता प्रभाससह चित्रपटाच्या संपूर्ण चमूनेच प्रचंड मेहनत घेतली होती . त्यामुळे आता त्यांची इतक्या वर्षांची मेहनत या चित्रपटाला मिळणाऱ्या यशाच्या रुपात फळास येणार का ? हे पाहणे उत्सुकतेचे ठरणार आहे . तूर्तास गेल्या दोन दिवसांमध्ये मनोरंजन विश्वामध्ये बाहुबली या चित्रपटाच्या दुसऱ्या भागाच्याच चर्चा रंगल्याचे दिसत आहे . चित्रपटाच्या दोन पोस्टर्समागोमाग आता टिझर लाँच झाल्यामुळे या चित्रपटाचा ट्रेलर पाहण्यासाठी आता सर्वांचेच लक्ष १६ तारखेकडे लागले आहे . एस . एस . राजामौली दिग्दर्शित या चित्रपटाबद्दलच्या प्रत्येक गोष्टीबद्दल प्रेक्षकांमध्ये कमालीची उत्सुकता पाहायला मिळते आहे . या चित्रपटाच्या पहिल्या भागाला मिळालेली लोकप्रियता पाहता आता प्रेक्षकांच्या अपेक्षा पूर्ण करण्यासाठी बाहुबलीचा चमू तयार झाला आहे . काही दिवसांपूर्वीच एका मुलाखतीमध्ये एस . एस . राजामौली यांनी चित्रपटाबद्दलची माहिती दिली होती . ‘या चित्रपटाच्या पहिल्या भागामध्ये पात्रांची फक्त ओळखच होती , असे म्हणायला हरकत नाही . पण , चित्रपटाचा दुसरा भागच मूळ कथा सांगणार आहे’ , असे ते म्हणाले होते . बाहुबली २ या चित्रपटामध्ये अभिनेता प्रभास , राणा डग्गुबती , तमन्ना भाटीया , अनुष्का शेट्टी , राम्या कृष्णन आणि सत्यराज या कलाकारांच्या मुख्य भूमिका असणार आहेत . त्यामुळे या सर्व पात्रांच्या भूमिका आणि कटप्पाने बाहुबलीला का मारले , या प्रश्नाचे उत्तर जाणून घेण्यासाठी अनेकजण चित्रपटाच्या प्रदर्शनाच्या तारखेची आतुरतेने वाट पाहात आहेत . सध्या ‘बाहुबली - द कन्क्ल्यूजन’ या चित्रपटासाठी प्रेक्षकांप्रमाणेच चित्रपटाशी संलग्न प्रत्येक व्यक्ती उत्सुक असून , चित्रपटाला घवघवीत यश मिळावे , अशीच अपेक्षा सर्वजण करत आहेत . त्यामुळे आता राजामौलींचा हा महत्वाकांक्षी चित्रपट बॉक्स ऑफिसवर कोणते नवे विक्रम प्रस्थापित करतो हे पाहणे औत्सुक्याचे ठरणार आहे .


गेल्या आठवड्यात Oppo कंपनीने भारतीय बाजारात आपली सब - ब्रँड कंपनी Realme चा नवा फोन Realme 2 लॉन्च केला होता . आज पहिल्यांदाच या फोनचा सेल आयोजीत करण्यात आला आहे . दुपारी 12 वाजल्यापासून फ्लिपकार्टवर या स्मार्टफोनचा सेल सुरू होत आहे . पहिलाच सेल असल्याने कंपनीने या फोनवर अनेक आकर्षक ऑफरही देऊ केल्या आहेत . हा फोन एचडीएफसी बँक डेबिट / क्रेडिट कार्ड यूजर्सना ७५० रुपयांच्या डिस्काऊंटसह मिळणार आहे . याशिवाय एक्स्चेंज ऑफरनुसार फोन खरेदी करणाऱ्या ग्राहकाला पाचशे रुपयांचा अतिरिक्त लाभ मिळेल . तर , रिलायन्स जिओकडून या फोनसाठी 2200 रुपयांची कॅशबॅक ऑफऱ आहे . तसंच पेटीएमकडूनही 2200 रुपयांचे व्हाउचर दिले जात आहेत . नो - कॉस्ट इएमआयचा पर्याय देखील ग्राहकांना देण्यात आला आहे . फुल एचडी नॉच डिस्प्ले असलेल्या या फोनमध्ये 6.2 इंचाची स्क्रिन देण्यात आली आहे . आयफोन X प्रमाणे हा डिस्प्ले देण्याचा प्रयत्न कंपनीने केला आहे . या फोनमध्ये ड्युअल कॅमेरा , स्लिम डिझाईन , गोरिल्ला ग्लास , तगडी बॅटरी , पोर्ट्रेट मोड , यांसारखे अनेक फिचर्स देण्यात आले आहेत . Realme 1 हा फोन आधीपासूनच भारतीय बाजारात उपलब्ध असून या फोनला ग्राहकांचा चांगला प्रतिसाद मिळाल्यानंतर कंपनीने Realme 2 लॉन्च करण्याचा निर्णय घेतला होता . Realme 2 हा फोन 3 जीबी रॅम आणि 32 जीबी स्टोरेज व 4 जीबी रॅम आणि 64 जीबी स्टोरेज या दोन व्हेरिअंटमध्ये उपलब्ध करुन देण्यात आला आहे . 4 सप्टेंबरपासून या फोनच्या विक्रीला सुरूवात होईल . केवळ फ्लिपकार्टवरुनच ग्राहकांना हा फोन खरेदी करता येईल . या फोनच्या 3 जीबी रॅमच्या व्हेरिअंटची किंमत 8 हजार 990 रुपये तर 4 जीबी रॅम असलेल्या फोनची किंमत 10 हजार 990 रुपये आहे . या फोनमध्ये क्वॉलकॉम ऑक्टाकोर 450 प्रोसेसर असून याच्या मागील बाजूला 13 मेगापिक्सल आणि 2 मेगापिक्सलचे दोन कॅमेरे आणि पुढील बाजूला 8 मेगापिक्सलचा कॅमेरा देण्यात आला आहे , याशिवाय 4230mAh ची तगडी बॅटरी फोनमध्ये आहे .


‘माव्र्हल’ कंपनीला गेल्या काही वर्षांत सातत्याने मिळणाऱ्या यशामागे अभिनेता रॉबर्ट डाउनी ज्युनिअरचा सिंहाचा वाटा आहे . त्यामुळे त्याने साकारलेला ‘टोनी स्टार्क’ ऊर्फ ‘आयर्न मॅन’ हा सुपरहिरो त्यांच्याकडे असलेला हुकमाचा एक्का असे म्हटले जात आहे . या सुपरहिरोची संपूर्ण ताकद त्याच्या ‘आयर्न सूट’मध्ये आहे आणि आश्चर्याची बाब म्हणजे आता तो सूटच चोरीला गेला आहे . ‘एमसीयू’ ( माव्र्हल सिनेमॅटिक युनिव्हर्स ) वस्तुसंग्रहालयातून २५ एप्रिलच्या आसपास सूट चोरीला गेला अशी माहिती पोलिसांनी दिली आहे . दहा वर्षांपूर्वी १ लाख अमेरिकी डॉलर खर्च करून स्टॅन विन्स्टन यांनी तयार केलेला हा सूट ‘आयर्न मॅन’ चित्रपटमालिकेच्या पहिल्या भागात वापरला गेला होता . दिग्दर्शक केनेथ ब्रेनग यांच्या मते आज बाजारात या सूटची किंमत तब्बल ३ लाख २५ हजार अमेरिकी डॉलर आहे . माव्र्हल सुपरहिरोंनी वापरलेले सर्व साहित्य एखाद्या ऐतिहासिक वस्तुसंग्रहालयाप्रमाणे त्यांच्या एका खास वस्तुसंग्रहालयात ठेवले जाते . हा आयर्न सूटही तेथेच संग्रहित करून ठेवला गेला होता . परंतु आश्चर्याची बाब म्हणजे शेकडो सीसीटीव्हींची नजर चुकवून तो चोरीला गेला . चोरी लक्षात येताच सुरक्षा अधिकाऱ्यांनी लगेचच पोलीस तक्रार केली . तसेच पोलिसांनीही तक्रारीची गांभीर्याने नोंद घेत तातडीने आपले तपासकार्य सुरू केले . सीसीटीव्ही कॅमेरा , अद्ययावत सुरक्षा प्रणाली आणि शेकडो सुरक्षा रक्षकांची नजर चुकवून सूट चोरी झालाच कसा ? , हा प्रश्न पोलिसांना सतावतो आहे . तसेच ‘माव्र्हल’नेही या शोधकार्यासाठी काही गुप्तहेरांची नेमणूक केली असून आयर्न सूट शोधून देणाऱ्यास हजारो डॉलर्सचे इनाम जाहीर केले आहे . ‘माव्र्हल’साठी तो एक केवळ सुपरहिरो सूट नाही तर त्यांच्या वस्तुसंग्रहालयातील एक खास आकर्षणदेखील आहे . त्यामुळे लाखो चाहत्यांच्या भावना या सूटशी जोडल्या गेल्या आहेत . शिवाय २००७ साली जेव्हा ‘माव्र्हल’ कंपनी कर्जबाजारी झाली होती . त्या वेळी हा आयर्न मॅन सूटच होता ज्याने त्यांना पुन्हा एकदा यशाची इमारत रचण्यास मदत केली . त्यामुळे हा सुपरहिरो सूट म्हणजे त्यांच्या यशाची गुरुकिल्लीच आहे , असे म्हटले जाते . आणि म्हणूनच या सूटची किंमत त्यांच्यासाठी काही डॉलर्सपेक्षा जास्त आहे .


धुम्रपान करणे हे आरोग्यासाठी धोक्याचे असते हे आपल्यातील अनेकांना माहित आहे . मात्र धुम्रपान करणाऱ्या व्यक्तीच्या आसपास वावरणेही धोक्याचे असते हे लक्षात घ्यायला हवे . जागतिक आरोग्य संघटनेने ३१ मे हा दिवस जागतिक तंबाखू विरोधी दिन म्हणून साजरा करण्याचे ठरविले . सिगारेट ओढणाऱ्यांना फुफ्फुसाचा कर्करोग , सीओपीडी , काळा दमा होण्याचा धोका जास्त असतो . मात्र याबरोबरच धुम्रपान करणाऱ्या लोकांच्या आसपास असणाऱ्यांनाही त्या धुराने आरोग्याच्या समस्या उद्भवण्याची शक्यता असते . यालाच पॅसिव्ह स्मोकिंग असे म्हटले जाते . सिगारेट , सिगार आणि पाईप यांच्यातून येणारा धूर श्वासाद्वारे शरीरात गेला की त्याचा आरोग्यावर वाईट परिणाम होतो . त्यामुळे तुम्ही जास्त काळ धुम्रपान कऱणाऱ्या लोकांमध्ये वावरत असाल तर वेळीच सावध व्हा . ठळकपणे समोर येणारी आकडेवारी – धुम्रपानात असणारे जवळपास ४ हजार रासायनिक पदार्थ आणि १५० टॉक्सिन्स शरीरासाठी अतिशय घातक असतात . – २ महिने ते ५ वर्षे वयाच्या मुलांमधील ३८ टक्के मुले धुम्रपानातून निघणाऱ्या धुराच्या संपर्कात येतात . – या धुरामुळे लहान वयात दमा , डोळ्यांचे त्रास , घशाचा संसर्ग , सर्दी - खोकला होण्याची शक्यता जास्त प्रमाणात असते . – धुम्रपान करणाऱ्या पुरुषांच्या पत्नीमध्ये हृदयाशी निगडीत तक्रारी , सीओपीडी आणि फुफ्फुसांचा कर्करोग होण्याची शक्यता जास्त असते . – जगात दरवर्षी ७० लाख लोक तर भारतात दररोज २७३९ लोक धुम्रपानामुळे आपले प्राण गमावतात . यामध्ये पॅसिव्ह स्मोकिंग करणाऱ्यांचे प्रमाणही जास्त असते . पॅसिव्ह स्मोकिंगमुळे उद्भवणाऱ्या तक्रारी – घसा , स्वरयंत्र , सायनसेस , मेंदू , मूत्राशय , जठर , गुदाशय , स्तन या महत्वाच्या अवयवांचे कर्करोग होतात . – हृदय आणि रक्तवाहिन्यांवर विपरित परिणाम होऊन हृदयविकाराचा किंवा अर्धांगवायूचा झटका येऊ शकतो . – पॅसिव्ह स्मोकिंगमुळे कमालीचे मानसिक नैराश्यही येऊ शकते . – लहान मुले सतत आजारी पडू लागतात . त्यांना सर्दी , खोकला , दमा , कान फुटणे असे साधे आणि दमा , ब्रॉन्कायटिस , न्युमोनियासारखे श्वसनाचे गंभीर आजार होण्याची शक्यता असते . – सिगारेटच्या धुरामुळे या मुलांना दम्याचा अॅटॅक येऊ शकतो . या मुलांना लिम्फोमा , रक्ताचा कर्करोग , मेंदूचे ट्युमर्स तसेच यकृताचे गंभीर आजार होऊ शकतात . – नवजात अर्भकाचा सिगारेटच्या धुराने श्वास गुदमरून अचानक मृत्यू होऊ शकतो , याला ‘सडन इन्फंट डेथ सिंड्रोम’ म्हणतात .


१२ ऑगस्टला प्रदर्शित होणाऱ्या ‘रुस्तम’ या चित्रपटाबद्दल सध्या सिनेरसिकांसह कलाकारांचीही उत्सुकता शिगेला पोहोचली आहे . अनेक कलाकारांनी ‘रुस्तम’ या चित्रपटाला त्यांच्या परीने शुभेच्छा दिल्या आहेत . त्यातच आता एका मोठ्या कलाकाराचीही भर पडली आहे . कबाली स्टार रजनीकांत यांनीही अक्षय कुमारला त्याच्या आगामी चित्रपटासाठी शुभेच्छा दिल्या आहेत . रजनीकांत यांनी त्यांच्या ट्विटर अकाउंटवरुन या शुभेच्छा दिल्या आहेत . टिनू सुरेश देसाईच्या दिग्दर्शनात बनलेल्या ‘रुस्तम’ या चित्रपटात अक्षय कुमार पहिल्यांदाच एका नौदल अधिकाऱ्याच्या भूमिकेत दिसणार आहे . ‘रुस्तम’ या चित्रपटाच्या माध्यमातून सिनेरसिकांना १९५९ च्या काळतील बहुचर्चित नानावटी केसचा थरारक काळ अनुभवता येणार आहे . या चित्रपटात अक्षय कुमार , इलियाना डिक्रूज , एशा गुप्ता , अर्जन बाजवा , परमीत सेठी हे कलाकार झळकणार आहेत . कलाकारांची मांदीयाळी , थरारक कथानक आणि प्रभावी संगीत अशी सांगड घालत खिलाडी कुमारचा ‘रुस्तम’ प्रेक्षकांच्या भेटासाठी सज्ज झाला आहे . काही दिवसांपूर्वीच प्रदर्शित झालेला ‘कबाली’ या चित्रपट आंतरराष्ट्रीय पातळीवरही फार गाजला होता . अनेक चित्रपटांचे विक्रम मोडित काढत सुपरस्टार रजनीच्या ‘कबाली’ने बाजी मारल्यामुळे या चित्रपटाची प्रचंड चर्चा होती .


पचनसंस्थेच्या अडचणी असण्याची अनेक कारणे आहेत . योगशास्त्रात बहुतांश शारीरिक समस्यांवर आसनांव्दारे उत्तम उपाय करता येतात . शयनस्थितीतील हे आसन म्हणजे हलासनाची प्रगत अवस्था होय . यामध्ये गुडघे कानाशेजारी येतात , म्हणून याला कर्णपीडासन म्हणतात . प्रथम शयनस्थितीत जावे मग श्वास घेत घेत दोन्ही पाय काटकोनात जमिनीपासून वर उचलावे . मग श्वास सोडत कंबर वर उचलावी , पाय डोक्यावरून मागे नेऊन तरंगते ठेवावे . यावेळी तोल सांभाळता आला पाहिजे . आता श्वास पूर्ण सोडावा . दोन्ही पाय आणखी खाली नेऊन दोन्ही पायांचे अंगठे जमिनीला टेकवावे . चवडे मागच्या दिशेला ताणावे . श्वसन संथ चालू ठेवावे . त्यानंतर दोन्ही पाय गुडघ्यात वाकवून कानांच्या शेजारी जमिनीला टेकवण्याचा प्रयत्न करावा . हे आसन एकदम जमत नाही , मात्र सरावाने उत्तम जमू शकते . कालावधी तीस सेकंदापर्यंत तरी ठेवता आला पाहिजे . ज्यावेळी आपण गुडघे जमिनीला टेकवतो तेव्हा शरीरातील अनावश्यक ताण कमी करावा . तरच स्थिरता येईल व जास्त काळ टिकवता येईल . म्हणूनच तज्ज्ञ योगशिक्षकाच्या मदतीने कर्णपीडासन करावे . आसन सोडताना प्रथम पाय गुडघ्यात सरळ करून मागच्या दिशेने ताणून घ्यावेत . श्वास सोडावा , श्वास घेत घेत दोन्ही पाय गुडघ्यात न वाकवता सरळ ठेवावेत . श्वास घेतच पाठीचा कणा सावकाश जमिनीवर टेकवावा . द्विपाद उत्तानपादासनात यावे . श्वास सोडत पाय जमिनीवर टेकवावे . आसनाने दमल्यासारखे झाले तर लगेचच शवासनात जावे . पायांचे चवडे ताणलेले असतात . त्यामुळे नखे जमिनीला टेकणे आवश्यक आहे . या आसनात जालंदर बंध बांधला जातो . पाठीच्या कण्याची घडी होते . पाठीच्या कण्याला योग्य व्यायाम मिळतो . पोटातील स्नायूंचे कार्य सुधारते व पचनेंद्रीयावर हलका दाब येतो . मात्र या आसनामुळे हातपाय कणखर होतात . काही वेळा गुडघे जमिनीवर टेकवता येत नाहीत , जास्त ताकद लागते . अशावेळी ओढाताण करून गुडघे टेकवू नये तर सराव वाढवत न्यावा . पाठीच्या कण्याचे विकार असलेल्यांनी हे आसन करू नये . आसन जमू लागताच पाठीच्या कण्याला , गुडघ्यांना , पोटातील ग्रंथींना फायदा होतो . आसन करताना सावकाश करावे . मूत्रपिंडाचे विकार असणाऱ्यांनी हे आसन करू नये . आतडय़ाला सूज आलेली असेल , यकृताचे विकार असतील तर आसन टाळावे . कंबरेतील उखळीच्या सांध्यावर दाब येतो . झेपेल त्यांनीच हा ताण सहन करावा . स्थिरतेबाबत सरावाने आसनाची सुखकारकता वाढेल . तज्ज्ञांच्या मार्गदर्शनाखालीच हे आसन करावे . सुजाता गानू - टिकेकर , योगतज्ज्ञ


ज्येष्ठ अभिनेत्री सुलोचना चव्हाण यांची भावना रंगभूमी आणि चित्रपटांमधून काम करीत असताना रसिकांनी सदैव दाद आणि प्रोत्साहन दिले . रसिकांनी भरभरून दिलेल्या प्रेमामुळेच इथवर पोहोचले , अशी भावना ज्येष्ठ अभिनेत्री सुलोचना लाटकर यांनी बुधवारी व्यक्त केली . कलासंस्कृती परिवारतर्फे आयोजित स्टार ऑफस्क्रीन पुरस्कार सोहळ्यात सुलोचना दीदींना कलाकृतज्ञता पुरस्कार देऊन गौरविण्यात आले . या वेळी त्यांनी हे मनोगत व्यक्त केले . ज्येष्ठ दिग्दर्शक राजदत्त , प्रसिद्ध अभिनेते जॅकी श्रॉफ , चारुदत्त सरपोतदार , सुधीर मांडके , कलासंस्कृती परिवारचे अध्यक्ष मेघराज राजेभोसले या वेळी उपस्थित होते . गुरु भालजी पेंढारकर आणि रसिकांची मी आभारी आहे , त्यांच्या प्रोत्साहनामुळेच हा टप्पा गाठता आला , असेही सुलोचनादीदींनी सांगितले . मी कामगार आहे , मला फक्त काम करता येते , बोलता नाही . ‘तोंड बंद , कान खुले आणि काम सुरू’ हाच माझ्या कामाचा फंडा अशी सुरूवात करीत जॅकी श्रॉफ म्हणाले , की पडद्यामागील मंडळींमुळेच माझ्यासारखे कलाकार मोठे होतात . जात - पात न मानता सर्वाचा सन्मान करा आणि आई - वडिलांची सेवा करा . झगमगत्या रुपेरी पडद्यामागील अनिल शेलार , बाळू शेलार , बाळू भोकरे , अमित इंगळकर , विठ्ठल सलगर , चंद्रकांत भंडारी , जगदीश जगदाळे या सहायक तंत्रज्ञ , स्पॉट बॉय , सेट बॉय , प्रकाशयोजना , वेशभूषा , प्रॉडक्शन आर्टिस्ट आदी विभागातील कर्मचाऱ्यांना सन्मानचिन्ह , पुस्तके आणि दोन लाख रुपयांच्या विम्याची कागदपत्र देऊन सन्मानित करण्यात आले . बाबा शिंदे , तन्मय पेंडसे , विवेक दामले , भारत कुमावत , प्रवीण जोशी यांना समाजसंस्कृती पुरस्कार आणि यशवंत भुवड , शिवानंद आक्के यांना निकोप पुरस्काराने गौरविण्यात आले .


OnePlus 6T या बहुचर्चित स्मार्टफोनचं थंडर पर्पल एडिशन भारतात लाँच झालं आहे . कंपनीकडून याबाबत घोषणा करण्यात आली आहे . काही दिवसांपूर्वीच हे एडिशन चीनमध्ये लाँच करण्यात आलं होतं . भारतात 16 नोव्हेंबरपासून अॅमेझॉन , वन प्लसचं अधिकृत संकेतस्थळ , रिलायंस डिजीटल आणि क्रोमा स्टोअर्समध्ये हे स्पेशल एडिशन विक्रीसाठी उपलब्ध असणार आहे . थंडर पर्पल एडिशन दिसण्यास अत्यंत आकर्षक असून याचं डिझाइन उत्तम आहे . OnePlus 6T च्या या स्पेशल एडिशनमध्ये 8 जीबी रॅम आणि 128 जीबी इंटरनल स्टोरेज देण्यात आलं असून याची किंमत 41 हजार 999 रुपये ठेवण्यात आली आहे . या नव्या एडिशनमुळे आता हा स्मार्टफोन मिडनाइट ब्लॅक , मिरर ब्लॅक आणि थंडर पर्पल या रंगांमध्ये उपलब्ध असणार आहे . वन प्लस 6Tच्या बेसिक व्हेरिअंटची म्हणजेच 6 जीबी रॅम आणि 128 जीबी स्टोरेज असलेल्याची किंमत 37 हजार 999 रुपये आहे . टॉप व्हेरिअंटची म्हणजेच 8 जीबी रॅम आणि 256 जीबी स्टोरेज असलेल्याची किंमत 45 हजार 999 रुपये आणि मध्यम व्हेरिअंट म्हणजेच 6 जीबी रॅम आणि 128 जीबी स्टोरेज असलेल्याची किंमत 41 हजार 999 रुपये आहे , आणि आता याच किंमतीत थंडर पर्पल एडिशनही उपलब्ध असणार आहे . फिचर्स आणि स्पेसिफिकेशन्स – वन प्लसच्या या नवीन फोनमधील सर्वात मोठा बदल म्हणजे फोनच्या ६ . ४ इंच स्क्रीनवर असलेला वॉटरड्रॉप स्टाइलचा नॉच . वन प्लसच्या युझर्सने दिलेल्या सुचनेनुसार हा बदल करण्यात आल्याचे कंपनीने स्पष्ट केले आहे . फोनला ६ . ४ इंचाची फूल एचडी ओएलईडी स्क्रीन देण्यात आली आहे . हा फोन क्वॉलकोम स्नॅपड्रॅगन ८४५ प्रोसेसरवर हा फोन काम करेल . फोनमध्ये ६ जीबी तसेच ८ जीबी रॅमचा आणि १२८ जीबी तसेच २५६ जीबी इंटरनल मेमरी असे दोन पर्याय देण्यात आले आहेत . या फोनचे बेसिक व्हेरिअंट कंपनीच्या आधीच्या फोनप्रमाणे ६४ जीबी इंटरनल मेमरी ऐवजी थेट १२८ जीबी इंटरनल मेमरीपासून सुरु होईल . वन प्लस सिक्स टीमध्ये तीन कॅमेरा असतील असा अंदाज बांधला जात होता . मात्र फोनमध्ये केवळ दोनच कॅमेरा असतील असे कंपनीने लॉन्च इव्हेंटमध्ये स्पष्ट केले आङे . रेअर कॅमेरा हा २० मेगापिक्सलचा सोनी आयएमएक्स३७६के सेन्सर्स असणार असेल तर फ्रण्ट कॅमेरा १६ मेगापिक्सलचा सोनी आयएमएक्स५१९ सेन्सर्सचा असेल . फोनमध्ये स्टुडिओ लायटनिंग आणि नाईट्स्केप हे दोन नवीन फिचर्स देण्यात आले आहेत . पोर्टेट मोडमध्ये एखाद्या व्यक्तीचा फोटो काढताना त्याच्या चेहऱ्यावर पडणारा प्रकाश किती असावा हे स्टुडीओ लायटिंगच्या मदतीने ठरवता येईल तर कमी प्रकाशात फोटो काढताना म्हणजेच एचडीआर मोडच्या मदतीने अगदी दोन सेकंदात फोटो काढण्यासाठी नाईट्स्केप फिचर वापरता येईल . फोनमध्ये ३७०० एमएएचची बॅटरी आहे . कंपनीचा सध्याचा प्लॅगशिप फोन असणाऱ्या वन प्लस सिक्सच्या बॅटरीपेक्षा ही बॅटरी ३७ टक्क्यांनी जास्त शक्तीशाली आहे . गेम खेळणाऱ्यांसाठी हा फोन खास असेल कारण यामध्ये स्टेबिलायझर म्हणजे फोनमधील ग्राफिक्स स्थिर राहण्यासाठी विशेष काळजी घेण्यात आली आहे . हा फोन अॅण्ड्रॉइड ९ पायवर काम करेल . या फोनमध्ये स्मार्ट बुस्टर हे विशेष फिचर उपलब्ध करुन देण्यात आले असून यामुळे मोबाइलच्या रॅम तसेच रॉमवर पडणारा ताण कमी करुन बुटिंगसाठी लागणारा वेळ कमी करता येईल . फोनला एनएफसी आणि फोर जी व्होल्ट कनेक्टीव्हिटीचे पर्याय देण्यात आले आहेत .


बॉलिवूड निर्माता - दिग्दर्शक करण जोहरच्या बर्थडे बॅशमध्ये तारे - तारकांची मांदियाळी पाहायला मिळाली . ‘केजो’च्या बर्थडे बॅशला त्याला शुभेच्छा देण्यासाठी बऱ्याच सेलिब्रिटींनी हजेरी लावली होती . ऐश्वर्या राय बच्चन , रणबीर कपूर , अनुष्का शर्मा , कतरिना कैफ , अक्षय कुमार , ट्विंकल खन्ना , सिद्धार्थ मल्होत्रा , आलिया भट्ट आणि इतरही काही सेलिब्रिटी उपस्थित होते . छायाचित्रकारांना यापैकी जवळपास सर्वच कलाकारांचे फोटो काढण्याची संधी मिळाली . वाचा : प्रेमासाठी मुस्लिम धर्म स्वीकारणारे बॉलिवूड सेलिब्रिटी या पार्टीत श्रीदेवीची मुलगी जान्हवी कपूरदेखील उपस्थित होती . अनेक तरुणांच्या काळजाचा ठोका चुकवणारी ही भावी अभिनेत्री मात्र या पार्टीत एका खास व्यक्तीच्या मागे लागली होती . ‘पिंकविला’ वेबसाइटने दिलेल्या माहितीनुसार , पार्टी संपेपर्यंत जान्हवी बॉलिवूडचा हॅण्डसम हंक रणबीर कपूर याचे लक्ष वेधण्याचा प्रयत्न करत होती . पण , रणबीर मात्र ‘ये जवानी है दिवानी’ चित्रपटातील त्याचा सहकलाकार आदित्य रॉय कपूर आणि ‘ऐ जवानी है’ मधील अभिनेत्री अनुष्का शर्मा यांच्यासोबत गप्पा मारण्यात रमला होता . रणबीरचे लक्ष वेधण्यात गुंतलेली जान्हवी यावेळी सावत्र भाऊ अर्जुन कपूरपासून चार हात दूरच राहत होती . वाचा : सारा अली खान - आर्यनसोबत शाहरुखचा ‘सेलिब्रेशन मोड ऑन’ काही दिवसांपूर्वीच दिलेल्या एका मुलाखतीत अर्जुनने सावत्र बहिणींशी काहीही संबंध नसल्याचे म्हटले होते . अर्जुन म्हणालेला की , ‘मी जान्हवी आणि खुशीला कधी भेटत नाही आणि त्यांच्यासोबत वेळही घालवत नाही . त्यांचं माझ्या आयुष्यात काहीही स्थान नाही . ’ जेव्हा अर्जुनचे आई - वडील वेगळे झाले होते तेव्हा अर्जुन फक्त ११ वर्षांचा होता . त्यांच्या घटस्फोटाचा गंभीर परिणाम अर्जुनच्या आयुष्यावर पडला होता .


चार देशांच्या हॉकी स्पर्धेसाठी भारतीय पुरुष संघ जाहीर ऑस्ट्रेलियात होणाऱ्या चार देशांच्या हॉकी स्पर्धेसाठी भारतीय पुरुष संघाचे नेतृत्व ड्रॅग - फ्लिकर व्ही . आर . रघुनाथकडे सोपवण्यात आले आहे . कर्णधार व गोलरक्षक पी . आर . श्रीजेशला दुखापत झाल्यामुळे हा बदल करण्यात आला आहे . आशियाई चॅम्पियन्स स्पर्धेच्या वेळी रघुनाथला विश्रांती देण्यात आली होती . श्रीजेश हा गुडघ्याच्या दुखापतीमधून तंदुरुस्त झालेला नाही . त्याच्याऐवजी गोलरक्षणाची जबाबदारी महाराष्ट्राचा खेळाडू आकाश चिकटे तसेच उत्तर प्रदेशचा अभिनवकुमार पांडे यांच्याकडे देण्यात आली आहे . आकाशने नुकत्याच झालेल्या आशियाई चॅम्पियन्स स्पर्धेतील अंतिम सामन्यात नेत्रदीपक गोलरक्षण करीत संघाला विजेतेपद मिळवून देण्यात महत्त्वाचा वाटा उचलला होता . संघातील आणखी एक ड्रॅग - फ्लिकर रुपिंदरपाल सिंग याच्याकडे ऑस्ट्रेलियातील स्पर्धेसाठी उपकर्णधारपद देण्यात आले आहे . श्रीजेश याच्याबरोबरच एस . व्ही . सुनील व रमणदीप सिंग यांनाही दुखापतीच्या कारणास्तव संघात स्थान मिळू शकले नाही . श्रीजेश व सुनील यांना भारतीय क्रीडा प्राधिकरणाच्या क्रीडा वैद्यक केंद्रात उपचारांसाठी ठेवण्यात आले आहे . मध्यरक्षक मनप्रीतसिंग व सेंटर फॉरवर्ड आकाशदीप सिंग यांचे भारतीय संघात पुनरागमन झाले आहे . ऑस्ट्रेलिया व भारत यांच्याबरोबरच मलेशिया व न्यूझीलंड यांचा या स्पर्धेत समावेश असून २३ नोव्हेंबर रोजी या स्पर्धेला प्रारंभ होईल . भारतीय संघ


पावसाळा आला की ठिकठिकाणी साचणारे पाणी , त्यात होणारे डास आणि माश्या तसेच गढूळ पाणी यांमुळे सर्वच वयोगटात विविध आजार व्हायला सुरुवात होते . कधी नुसत्या ताप आणि सर्दीवर निभावते अन्यथा संसर्गजन्य आजार होतात . हे आजार दिर्घकाळ सुरु राहतात तसेच त्यावर योग्य ते उपचार घेणेही आवश्यक असते . त्यामुळे पावसाळ्यात आजारांपासून स्वतःची सुटका करुन घ्यायची असेल तर योग्य वेळी योग्य ते उपाय करायलाच हवेत . तसेच आजारांची लक्षणे , उपचार याबाबत पुरेशी माहितीही असायला हवी . जाणून घेऊया अशाच काही आजारांविषयी… स्वाईन फ्लू - ढगाळ हवामान असेल आणि हवामानाच्या कमाल आणि किमान तापमानात खूप फरक असेल एच् १ एन् १ आणि इन्फ़्लुएन्झा जातीच्या इतर विषाणूंचा संसर्ग होऊन स्वाईन - फ्लूची लागण सुरू होते . श्वसनाचे आजार - पावसाळ्यातल्या सर्दी खोकल्याचे रुपांतर अनेकदा ब्राँकायटिस , अस्थमा , न्युमोनिया , सीओपीडी अशा गंभीर आजारांमध्ये होते . अशा केसमध्ये रुग्णाला अतिदक्षता विभागात दाखल करून उच्च दर्जाची औषधे आणि प्राणवायूदेखील लावावा लागतो . मलेरिया - पाऊस पडून गेला की जागोजागी पाणी साचून डबकी तयार होतात . त्यात तयार होणाऱ्या अॅनॉफेलिस डासांद्वारे मलेरिया फैलावतो . थंडी वाजून ताप येणे , हिमोग्लोबिन कमी होऊन कावीळ होणे ही लक्षणे दिसतात . मलेरियाच्या एका प्रकारात हा आजार मेंदूमध्ये शिरून रुग्णाच्या जीवाला धोका निर्माण होतो . डेंगी - पावसात साचलेल्या स्वच्छ पाण्यात अंडी घालणाऱ्या एडीस इजिप्ती नावाच्या डासांमुळे हा होतो . डेंगीचे विषाणू डासांद्वारेच माणसाच्या शरीरात शिरतात . या आजारात खूप ताप येतो , प्रमाणाबाहेर डोके दुखते , हातापायांचे सांधे , हाडे खूप दुखतात आणि महत्वाचे म्हणजे शरीरावर विशेषतः पाठीवर एक बारीक लालसर , न खाजणारी पुरळ येते . रक्तातील प्लेटलेट्स झपाट्याने कमी होतात . लघवी , शौच , थुंकीमधून तसेच शरीरांतर्गत रक्तस्त्राव होतो . यामध्ये रुग्णाची परिस्थिती अतिशय गंभीर होऊन तो दगावू शकतो . चिकुनगुनिया - हा विषाणू हा एडीस जातीच्या डासांद्वारे स्वच्छ पाण्यात निर्माण होऊन पसरतो . यात दोन - तीन दिवस ताप येतो , डोके दुखते , अंगावर विशेषतः पाठ , पोट , कंबर या भागांवर पुरळ येते आणि हातापायांचे सांधे विलक्षण दुखू लागतात . हे दुखणे अतिशय तीव्र प्रमाणात असते . पायांचे घोटे , गुडघे , तळपायांचे सांधे यांना या आजारात विशेषकरून त्रास होतो . साधे चालणे , पायांची मांडी घालणेसुध्दा वेदनाकारक होते . आजार बरा झाला तरी पुढील बराच काळ हे हात - पाय दुखणे सुरूच राहते . उपचार – पावसाळ्यात शक्यतो भिजणे टाळावे . रेनकोट , टोपी , छत्री , किमान पावसाळी जाकिट आणि टोपी तरी वापरावी . पावसात भिजल्यास लगेच अंग कोरडे करून पूर्ण वाळलेले स्वच्छ कपडे घालावेत . केस पूर्णतः कोरडे करावेत , लांब केस असलेल्या महिलांनी व मुलामुलींनी ही खबरदारी घ्यावी . खूप वेळ पावसात भिजून , अंगावर चिखल उडाला असल्यास गरम पाण्याने स्वच्छ आंघोळ करावी . चिखलाने भिजलेले कपडे वेगळ्या बादलीतल्या पाण्यात भिजायला टाकावेत आणि त्यात डेटॉल किंवा सॅव्हलॉनसारख्या जंतूनाशक औषधाचे दोन चमचे न विसरता टाकावेत . चिखलातील काही कृमी किंवा जंतू इतर कपड्यात जाऊ नये यासाठी ही काळजी घेणे अत्यावश्यक असते . सर्दी खोकला झाल्यावर गरम पाण्याच्या गुळण्या कराव्यात . शक्यतो थंड पदार्थ , थंड पेये , ज्यूस घेऊ नयेत . कडक ताप असल्यास किंवा खोकला सर्दी २ - ४ दिवसात कमी न झाल्यास तुमच्या डॉक्टरांचा सल्ला घ्यायला वेळ लावू नका . डॉ . अविनाश भोंडवे फॅमिली फिजिशियन


कोनॉर मेकग्रेगर आणि फ्लॉयड मेवेदर यांच्यात झालेला मिक्स्ड मार्शल आर्ट्स प्रकारातील सामना सर्वाधिक लक्षवेधी ठरला . सोशल मीडियापासून ते अगदी चित्रपट वर्तुळातही याच सामन्याची चर्चा झाल्याचं पाहायला मिळालं . मेवेदरने या रोमांचक सामन्यात काही अफलातून तंत्र वापरत मेकग्रेगरवर मात केली . टी - मोबाईल अरिना लास वेगस येथे पार पडलेल्या या सामन्यासाठी प्रत्यक्षदर्शींसोबतच बॉलिवूडकरही तितकेच उत्साही होते . या सामन्याचे लाइव्ह अपडेट्सही काही सेलिब्रिटींनी पोस्ट करत एका वेगळ्या मार्गाने सामन्याचा आनंद घेतला . सुशांत सिंग राजपूतपासून ते सुश्मिता सेनपर्यंत बऱ्याच सेलिब्रिटींनी ट्विटर अकाऊंटवरुन या सामन्याच्या अपडेट्स शेअर केल्या . सामन्याची जितकी चर्चा झाली होती तितकाच तो रंजक होणार अशीच अनेकांची अपेक्षा होती , तसं झालंही . पण , अभिनेता अर्जुन रामपालला मात्र हे फार काही रुचलं नाही . त्याने केलेलं ट्विट पाहूनच त्याची निराशा झाल्याचं लक्षात येत होतं . न्यूयॉर्कमध्ये असलेल्या अर्जुनने सामना पाहिल्यानंतर ट्विटमध्ये लिहिलं , ‘आताच मी सामना पाहिला . हे सर्व फक्त पैशांसाठी केलं गेलंय . ’ या ट्विटमध्ये त्याने # sad # saddayforboxing असे हॅशटॅगही वापरले . वाचा : ‘चक दे ! इंडिया’विषयी या गोष्टी तुम्हाला माहितीयेत का ? एकट्या अर्जुनचं ट्विट वगळता जवळपास इतर सर्वच सेलिब्रिटींचा उत्साह ओसंडून वाहत असल्याचं पाहायला मिळालं . या दोन खेळाडूंपैकी हा सामना कोण जिंकणार… , असा प्रश्न सुशांत सिंग राजपूतने त्याच्या ट्विटमधून विचारला . सुश्मिता सेननेही या सामन्यातील काही क्षणांचं वर्णन तिच्या ट्विटमध्ये करत दोन्ही खेळाडूंची प्रशंसा केली . या कलाकारांव्यतिरिक्त व्हीजे बानी , गायक शान , अतुल कसबेकर यांच्याही ट्विटर अकाऊंटवर या सुपर सिजलिंग सामन्याच्या अपडेट्स पाहायला मिळाल्या . दरम्यान , या सर्वात मोठ्या सामन्यावर जवळपास तीस हजार कोटींचा सट्टाही लागला होता . मेवेदर आणि मेगग्रेगर या दोन्ही खेळाडूंमध्ये रंगलेला हा सामना ट्विटर आणि इतर सोशल नेटवर्किंग साइट्सवरही ट्रेंडमध्ये आला असून , अनेकजण त्यासंबंधीचे व्हिडिओ आणि फोटो पोस्ट करत आहेत .


कोहली , जडेजाचे मानांकन उंचावले एका आठवड्यात भारताचा कसोटी कर्णधार विराट कोहली याचे आयसीसीच्या कसोटी मानांकनांतील स्थान उंचावले आहे . आठवड्यापूर्वी चौथ्या स्थानावर असणारा कोहली नव्या क्रमवारीत तिसऱ्या क्रमांकावर आला आहे . कोहलीबराबेरच रवींद्र जडेजा याचेही मानांकन उंचावले आहे . इंग्लंडविरुद्ध तिसऱ्या कसोटी क्रिकेट सामन्यात अष्टपैलू कामगिरी करणारा रवींद्र जडेजा अष्टपैलू खेळाडूंच्या क्रमवारीत चौथ्या स्थानावर आला आहे . कारकिर्दीमध्ये कोहली आणि जडेजा दोघांचेही सर्वोत्तम मानांकन आहे . अष्टपैलू खेळाडूंच्या यादीत भारताचाच अश्विन अव्वल स्थानावर कायम आहे . त्याचे ४९३ गुण झाले आहेत . दक्षिण आफ्रिकेच्या जॅक्वस कॅलिसने इतक्या गुणांची कमाई केली होती . त्यानंतर अशी कामगिरी करणारा अश्विन एकमेव अष्टपैलू खेळाडू आहे . तिसऱ्याच कसोटीत पाच विकेट घेणारा महंमद शमीचेदेखील मानांकन उंचावले असून , तो २१व्या स्थानावरून १९व्या स्थानावर आला आहे . कोहलीची मजल मोठी असून तो दुसऱ्या क्रमांकावरील ज्यो रुटपेक्षा केवळ १४ गुणांनी मागे आहे . कोहलीचे ८३३ गुण झाले आहेत . इंग्लंडविरुद्धच्या पाच सामन्यांच्या मालिकेला सुरवात झाली , तेव्हा कोहली १५व्या स्थानावर होता . मालिकेत आतापर्यंत तीन कसोटीत त्याने ४०५ धावा करताना तिसऱ्या क्रमांकापर्यंत उडी मारली आहे . ऑस्ट्रेलियाचा कर्णधार स्टिव्ह स्मिथ अव्वल स्थानावर कायम आहे . याच मालिकेत सातत्यपूर्ण फलंदाजी करणारा इंग्लंडचा यष्टिरक्षक जॉनी बेअरस्टॉदेखील प्रथमच पहिल्या दहांत आला असून , त्याचे नववे स्थान आहे . आयसीसी क्रमवारी फलंदाज ः स्टिव्ह स्मिथ ( ८९७ ) , ज्यो रुट ( ८४७ ) , विराट कोहली ( ८३३ ) , केन विल्यम्सन ( ८१७ ) , हशिम आमला ( ७९१ ) . गोलंदाज ः आर . अश्विन ( ८९१ ) , रंगना हेराथ ( ८६७ ) , डेल स्टेन ( ८४४ ) , जेम्स अँडरसन ( ८३४ ) , जोश हेझलवूड ( ८३४ ) . अष्टपैलू ः आर . अश्विन ( ४९३ ) , शकिब अल हसन ( ४०५ ) , बेन स्टोक्स ( ३५१ ) , रवींद्र जडेजा ( ३३४ ) , मोईन अली ( ३१२ )


क्रिकेटच्या मैदानात गुरुवारपासून टी - १० लीगच्या नव्या पर्वाची सुरुवात होत आहे . टी - २० सामन्याची लोकप्रियता पाहता या नव्या संकल्पनेला चांगला प्रतिसाद मिळेल , अशी आयोजकांना आशा आहे . टेन क्रिकेट लीग नावाने या स्पर्धेला सुरुवात झाली असून , १४ डिसेंबर ते १७ डिसेंबर दरम्यान होणाऱ्या या स्पर्धेत ६ संघ सहभागी आहेत . तीन दिवसात १० षटकांचे १३ सामने खेळवण्यात येणार आहेत . सर्व सामने शारजाच्या मैदानात रंगणार आहेत . स्पर्धत सहभागी संघ : मराठा अरेबियन्स - वीरेंद्र सेहवाग ( कर्णधार ) , मोहम्मद आमिर , मोहम्मद शमी , इमाद वासिम , कामरान अकमल , शैमान अन्वर , जहूर खान , अॅलेक्सहेल , रॉस व्हायटली , लेंडल सिमंस , रिल रोसॉवू , हार्डर व्हिलजोएन , कृष्मार संतोकी , ड्वेन ब्रावो , रेवोलोफ , वान डेर मेरवे . केरला किंग्ज - इयॉन मॉर्गन ( कर्णधार ) , लियाम प्लंकेट , सोहेल तन्वीर , वहाब रियाज , रियान , बाबर हयात , किरॉन पोलार्ड , सॅमुअल बद्री , रियाद इमरिट , चॅडविक वॉल्टन , निकोलस पूरण , शाकिब अल हसन , पॉल स्ट्रेलिंग , रोहन मुस्तफा , इमरान हैदर . पख्तुन्वा - शाहिद आफ्रिदी ( कर्णधार ) , फखर झमान , अहमद शहजाद , ज्यूनिद खान , सोहेल खान , उमर गुल , मोहम्मद इरफान , शाहिन आफ्रिदी , ड्वेन स्मिथ , लीमन डेवसन , तमीम इक्बाल , नजीबुल्लाह झदरान , मोहम्मद नबी , अमजद जावेद , शकलेन हैदर . पंजाबी लिजंड - शोएब मलिक ( कर्णधार ) , हसन अली , उमर अकमल , मिसबाह उल हक , फहिम अश्रफ , उस्मा मीर , अब्दुल रझाक , ख्रिस जार्डन , अदिल रशिद , कॅरलोस ब्रेटवेटस , रंगना हेराथ , लूक रॉन्ची , झार्डन , शहिफ असादुल्लाह , गुलाम शबीर . कोलंबो लायन्स - दिनेश चंडिमल ( कर्णधार ) , शेहान जयसूर्या , दिलशान , रसीथ रॅम्बुकवेल्ला , भनूका , वानीडू हंसरंगा , अँजेलो परेरा , थिक्षिला डि सिल्वा , विश्वा फर्नांडो , सुचित्रा सेनानाईके , शेहान , लाहुरे , कौसन , अँजेलो परेरा , किथूरवान विथरंगे , अलंकारा असनका . बंगाल टायगर्स - सरफराज अहमद ( कर्णधार ) , मोहम्मद नवाझ , रुमान रईस , अन्वर अली , हसन खान , मुस्ताफिझूर रेहमन , सुनील नरेन , डॅरेन सॅमी , डॅरेन ब्रावो , जोन्सन चार्लेस , आंद्रे फ्लेचरस , टॉम कोल्हेर , कॅमरुन डेलपोर्ट , मोहम्मद नावीद , रमीझ शहजादे , नबील . १४ डिसेंबरला बंगाल टायगर्स आणि केरला किंग्ज यांच्यात सलामीचा सामना खेळण्यात येईल . त्यानंतर दुसरा सामना हा विरेंद्र सेहवागचा मराठा अरेबियन्स आणि आफ्रिदीच्या पख्तुन्वा या संघात रंगणार आहे . १५ डिसेंबरला बंगाल टायगर्स विरुद्ध पंजाबी लिजंड , मराठा अरेबियन्स विरुद्ध कोलंबो लायन्स , पंजाबी लिजंड विरुद्ध केरला किंग्ज आणि पख्तुन्वा विरुद्ध कोलंबो लायन्स यांच्यात सामने खेळवले जातील . अ आणि ब गटात वर्गवारी करुन १६ डिसेंबरला सामने खेळवण्यात येतील . १७ डिसेंबरला उपांत्य आणि अंतिम सामने रंगणार आहेत .


चीनची स्मार्टफोन निर्माती कंपनी शाओमीने आपल्या ग्राहकांना तिसरं गिफ्ट दिलं आहे . कंपनीचा भारतातील टॉप सेलिंग सेल्फी कॅमेरा स्मार्टफोन Redmi Y2 च्या किंमतीमध्ये 3 हजार रुपयांची कपात केलीये . भारतात पाच वर्ष पूर्ण करणाऱ्या शाओमी कंपनीने ग्राहकांना पाच ‘गिफ्ट’ देण्याचं जाहीर केलं होतं . तीन हजार रुपयांच्या कपातीमुळे 3GB रॅम + 32GB स्टोरेजचा Redmi अवघ्या 8 हजार 999 रुपयांमध्ये खरेदी करता येणार आहे . तर 4GB रॅम + 64GB स्टोरेजचं व्हेरिअंट 10 हजार 999 रुपयांमध्ये खरेदी करता येईल . Mi . com , अॅमेझॉन इंडिया , Mi Home आणि देशभरातीव एमआय पार्टनर्सच्या दुकानांमधून हा फोन खरेदी करु शकतात . शाओमीने 5 गिफ्ट देण्याची घोषणा केली होती – भारतीय बाजारात 5 वर्ष पूर्ण झाल्याच्या निमित्ताने कंपनीने ग्राहकांना पाच ‘गिफ्ट’ देण्याचं जाहीर केलं होतं . यानुसार , कंपनीने सर्वप्रथम Mi A2 या स्मार्टफोनच्या किंमतीत कपात केली , त्यानंतर Redmi Note 5 Pro च्या किंमतीत 4,000 रुपयांची कपात आणि आता Redmi Y2 च्या किंमतीत 3 हजार रुपयांची कपात करण्यात आली आहे .


जागतिक फुटबॉल महासंघाच्या परिषदेच्या ( फिफा ) झुरिच येथे मंगळवारी झालेल्या बैठकीत विश्वचषक स्पर्धेत सहभागी संघांची संख्या वाढविण्याचा महत्त्वपूर्ण निर्णय घेण्यात आला आहे . फिफा विश्वचषक स्पर्धेत ४८ संघ खेळविण्यात येणार आहेत . स्पर्धेत एकूण १६ गट तयार करण्यात येणार असून एकूण ८० सामने होणार आहेत . २०२६ सालच्या विश्वचषक स्पर्धेपासून हे नियम अंमलात आणले जातील . प्रत्येक संघाला जास्तीत जास्त सात सामने खेळण्याची संधी यामुळे मिळणार आहे . लवकरच ‘फिफा’कडून या संदर्भातील अधिक माहिती जाहीर केली जाणार आहे . वाचाः विश्वविक्रमी क्लोसचा अलविदा ‘फिफा’ विश्वचषकात सध्या ३२ संघांचा समावेश आहे . २०१८ आणि २०२२ सालच्या विश्वचषक स्पर्धा त्यानुसारच खेळविण्यात येतील . त्यानंतर २०२६ सालच्या विश्वचषक स्पर्धेत आणखी १६ संघांची वाढ करण्यात येईल . फिफाच्या अध्यक्षांनी याबाबतचा अंतिम निर्णय घेतला आहे . दरम्यान , फिफाच्या या निर्णयावर काहींनी टीका केली आहे . स्पर्धेत अधिक संघांना समाविष्ट केल्याने स्पर्धेचे महत्त्व कमी होईल , अशी भीती व्यक्त करण्यात आली आहे . वाचाः ‘फिफा’ क्रमवारीत भारताची उत्तुंग झेप ‘फिफा’च्या क्रमवारीत भारताने सुधारणा केली असली तरी त्यामुळे विश्वचषक स्पर्धेचे तिकीट काही आपल्याला मिळू शकत नाही . भारतीय संघ फिफा क्रमवारीत १७३ व्या स्थानी होती . त्यानंतर भारतीय संघाचे प्रशिक्षक कॉन्स्टनटाईन यांनी मेहनत घेऊन संघाला १३७ व्या स्थान प्राप्त करून दिले होते . वाचाः सुनील छेत्रीचे नेतृत्व प्रेरणादायी


नावाजलेले टीव्ही कलाकार सेठ मेयेर्स , नील पॅट्रीक हॅरीस आणि सलमा हायेक पिनॉल्ट आणि अन्य कलाकारांबरोबर प्रियांका चोप्राही संयुक्त राष्ट्राचा जागतिक नागरिक महोत्सव होस्ट करणार आहे . २४ सप्टेंबर २०१६ ला न्यू यॉर्कच्या सेण्ट्रल पार्कमध्ये होणार आहे . अनेक कलाकारांच्या उपस्थितीत हा सोहळा साजरा होणार आहे . केण्ड्रीक लमर , मेचॅलीका , रिहाना , मेजर लेझर . युशेर , एली गोल्डींग , सेलेना गोमेझ यांसारखे कलाकार यात सहभागी होणार आहेत . या सगळ्या कलाकारांच्या मांदीयाळीत एक भारतीय नावही दिमाखात उभं राहणार आहे . ते म्हणजे प्रियांका चोप्रा . ट्विटरवर गायक युशेर बरोबरचा फोटो तिने शेअर केला . ती म्हणाली , “युशेर बरोबर काम करताना खूप मजा आली . दिग्गज कलाकारांबरोबर संयुक्त राष्ट्राचा जागतिक नागरिक महोत्सव होस्ट करण्याची संधी मिळत आहे याचा मला अभिमान वाटत आहे . ”


खेळपट्टीचे स्वरूप लक्षात घेऊन सावध खेळणाऱ्या दक्षिण आफ्रिका संघाला दुसऱ्या कसोटीत गोलंदाजांच्या कामगिरीमुळे विजयाची संधी निर्माण झाली आहे . विजयासाठी २८७ धावांच्या आव्हानाचा पाठलाग करताना भारताची अवस्था ३ बाद ३५ अशी झाली होती . त्या वेळी चेतेश्वर पुजारा ११ , तर पार्थिव पटेल ५ धावांवर खेळत होता . दक्षिण आफ्रिकेचा दुसरा डाव २५८ धावांवर संपुष्टात आला . डिव्हिलर्स आणि डीन एल्गर यांनी अर्धशतकी खेळी केली . शमीने चार , बुमराने तीन गडी बाद केले . विजयासाठी २८७ धावांच्या आव्हानाचा पाठलाग करताना भारताला मुरली विजय आणि लोकेश राहुल चांगली सलामी देण्यात अपयशी ठरले . विजयचा खाली राहिलेल्या चेंडूवर त्रिफळा उडाला , तर राहुल चेंडूच्या गतीवर फसला . कोहली - पुजारा या जोडीवर भारताच्या आशा असताना पहिल्या डावातील शतकवीर विराट कोहलीही अपयशी ठरला . पहिलाच कसोटी सामना खेळणाऱ्या एन्गिडीच्या वेगवान इनस्विंगवर कोहली पायचीत झाला . कोहली बाद झाल्यावर संघ व्यवस्थापनाने रोहित शर्माच्या जागी पार्थिव पटेलला बढती दिली . त्याने पुजाराच्या साथीत अखेरपर्यंत तग धरला . आता उद्या अखेरच्या दिवशी दक्षिण आफ्रिकेच्या वेगवान गोलंदाजांबरोबर भारतीय फलंदाजांसमोर खेळपट्टीच्या विचित्र स्वरूपाचे आव्हान असेल . खेळपट्टीवर चेंडू कधी खाली राहतो , तर मध्येच तो उसळी घेतोय . त्यापूर्वी , दक्षिण आफ्रिका संघाने खेळपट्टीचे एकूण स्वरूप लक्षात घेता सावधपणा बाळगूनच फलंदाजी केली . त्यामुळेच आघाडी दोनशेच्या वर गेल्यानंतरही त्यांनी फारकी आक्रमकता दाखवली नाही . दक्षिण आफ्रिकेचे फलंदाज लय मिळविण्यासाठी चाचपडत असतानाच डिव्हिलर्सने पुन्हा एकदा आपले मोठेपण सिद्ध केले . त्याची सहज फटकेबाजी हेच दक्षिण आफ्रिकेच्या दुसऱ्या डावाचे वैशिष्ट्य ठरले . त्याने डीन एल्गरसोबत तिसऱ्या विकेटसाठी १४१ धावांची भागीदारी केली . त्यानंतरही भारताच्या महंमद शमीने न कचरता गोलंदाजी करून सकाळच्या सत्रात दक्षिण आफ्रिका संघाला तीन धक्के दिले . दिवसाचे दुसरे सत्र मात्र कंटाळवाणे ठरले . दक्षिण आफ्रिका संघ विजयाच्या प्रयत्नांना महत्त्व न देता आघाडी वाढवून सामना अनिर्णित अवस्थेकडे कसा जाईल , याच हेतूने खेळत होते . या दुसऱ्या सत्रात २७ षटकांत केवळ ५४ धावा निघाल्या . चहापानाच्या ७ बाद २३० अशा स्थितीनंतर तिसऱ्या सत्राच्या सुरवातीला दहा षटकांतच दक्षिण आफ्रिकेचा दुसरा डाव २५८ धावांत आटोपला . संक्षिप्त धावफलक ः दक्षिण आफ्रिका ः३३५ आणि दुसरा डाव २५८ ( एल्गर ६१ , डिव्हिलर्स ८० , डू प्लेसिस ४८ , शमी ४ - ४९ , बुमरा ३ - ७० , ईशांत २ - ४० ) भारत ३०७ आणि १६ . १ षटकांत ३ बाद ३५ ( पुजारा खेळत आहे ११ , पटेल खेळत आहे ५ , लुंगी एन्गिडी २ - १४ ) .


सोशल मीडिया आणि सोशल नेटवर्किंग साइट्सच्या धबडग्यात स्वतःचं वेगळेपण यशस्वीरित्या टिकवून ठेवणारी कोणती वेबसाइट असेल तर ती म्हणजे लिंक्डइन . पण फेसबुक आणि ट्विटरची लोकप्रियता अधिक असल्याने नेटिझन्सची या दोन माध्यमांना पसंती असते . क्रिकेटचे मैदान गाजवलेल्या सचिन तेंडुलकरने सोशल मीडियावर फेसबुक आणि ट्विटरवरही विक्रम रचल्यानंतर आता ‘लिंक्डइन’वरही त्याने आपले मास्टरस्ट्रोक दाखवण्यास सुरूवात केली आहे . मार्च महिन्याच्या सुरूवातील सचिनने ‘लिंक्डइन’वर आपले अकाऊंट सुरू केले आणि अवघ्या दोन आठवड्यांत त्याचे ३० हजारांहून अधिक चाहते झाले आहेत . ‘लिंक्डइन’ हे वेब पोर्टल सोशल नेटवर्किंग या वर्गात मोडत असलं तरी उद्योगधंद्यांमधील व्यावसायिक भेटीगाठींपुरतंच ते मर्यादित ठेवण्यात आहे . सचिनचे ‘लिंक्डइन’वर सध्या ३० हजार ३०३ चाहते झाले आहेत . सचिनने हा पल्ला अवघ्या दोन आठवड्यांत गाठला आहे . सचिनचे फेसबुक आणि ट्विटरवर प्रचंड फॉलोअर्स आहेत . आता ‘लिंक्डइन’वरही सचिनचा कारनामा सुरू झाला आहे . सध्याच्या घडीला जगभरात ३०० पेक्षा जास्त सोशल नेटवर्किंग वेबसाइट्स अस्तित्वात आहेत . यामध्ये व्हिडीओ शेअरिंग , फोटो शेअरिंग , म्युझिक शेअरिंग , ब्लॉगिंग , मायक्रोब्लॉगिंग अशा सगळ्याच प्रकारांचा समावेश होतो . मात्र शुद्ध आणि फक्त व्यावसायिक जनसंपर्क तसंच भेटीगाठींसाठी अस्तित्वात असणारी लिंक्डइन ही एकमात्र वेबसाइट आहे .


मोबाईल हँडसेट क्षेत्रातील ख्यातनाम कंपनी नोकिया आता बाजारपेठेत नव्या रुपात दाखल होणार आहे . ‘नोकिया ३’ , ‘नोकिया ५’ आणि ‘नोकिया ६’ हे तीन अँड्रॉईड फोन १३ जून रोजी भारतात लाँच करण्यात येणार आहेत . नोकियाचे स्मार्टफोन बनवणारी कंपनी एचएमडी ग्लोबलने लाँचिंगची तारीख निश्चित केली आहे . त्यामुळे ज्या फोनच्या पुनरागमनाची आपण आतुरतेने वाट बघत होतो त्या कंपनीचे स्मार्टफोन पुढच्या आठवड्यात बाजारपेठेत दाखल होणार आहेत . तेव्हा ग्राहकांची उत्सुकताही शिगेला पोहोचली आहे . फेब्रुवारी महिन्यात बार्सिलोना येथे झालेल्या ‘मोबाईल वर्ल्ड काँग्रेस’मध्ये नोकियाने पुनरागमनाची घोषणा केली होती . त्यानुसार ‘नोकिया ३’ , ‘नोकिया ५’ आणि ‘नोकिया ६’ हे स्मार्टफोन पुढच्या आठवड्यात भारतीय बाजारपेठेत दाखल होत आहेत . हे फोन भारतात जरी उशिरा लाँच झाले असले , तरी अनेक देशांत एप्रिल महिन्यांतच हे फोन विक्रीसाठी उपलब्ध झालेत . आठवड्याभरापूर्वीच नोकियाचा ३३१० हा फोन विक्रीसाठी उपलब्ध झाला . नोकिया लाँच करणारे तिन्ही स्मार्ट फोन हे ग्राहकांना परवडणाऱ्या दरात असणार आहेत . या तिन्ही हँडसेटपैकी नोकिया ६ ला चीनमध्ये तुफान प्रसिद्धी मिळाली . हा फोन तिथे आधिच लाँच करण्यात आला होता . ५ . ५ इंचाच एचडी डिस्प्ले , गोरिला ग्लास प्रोटेक्शन , ३ जीबी रॅम , ३२ जीबी इंटरनल मेमरी , १६ मेगापिक्सेल कॅमेरा , ८ मेगापिक्सेल फ्रँट कॅमेरा , फिंगरप्रिन्ट सेन्सॉर असे या फोनचे वैशिष्टेय असणार आहे . भारतामध्ये हा फोन १६ ते १८ हजारांच्या आसपास उपलब्ध होणार असल्याचे म्हटले जातय . ‘नोकिया ३’ची किंमत १० हजार तर ‘नोकिया ५’ची किंमत १५००० असल्याचं म्हटलं जातंय .


बॉलिवूडचा ‘बादशहा’ असा टॅग घेऊन फिरणारा अभिनेता शाहरुख खान याने अनेक वर्ष अभिनयाच्या जोरावर प्रेक्षकांच्या मनावर अधिराज्य गाजवले . त्याच्याच पावलावर पाऊल ठेवत त्याची लेक सुहानादेखील हळूहळू प्रेक्षकांच्या मनावर भुरळ घालत असल्याचं पाहायला मिळत आहे . सुहाना जेथे जाईल तिथं तिला चाहते स्पॉट करत असतात . त्यामुळे तिचा प्रत्येक फोटो किंवा व्हिडिओ वाऱ्यासारखा व्हायरल होत असतो . सध्या सुहानाचा असाच एक फोटो सोशल मीडियावर व्हायरल झाला असून या फोटोत ती ग्लॅमरस अंदाजात दिसून येत आहे . सुहाना सध्या लंडनमध्ये शिकत असून ती अनेक वेळा सोशल मीडियाच्या माध्यमातून चाहत्यांच्या भेटीला येत असते . असाच एक फोटो सुहानाने शेअर केला असून या फोटोमध्ये तीने प्लाजो आणि क्रॉप टॉप घातला आहे . तसंच त्यावर शोभेल असं स्नीकर्स आणि सनग्लासेस देखील घातल्यामुळे ती आणखीनच उठून दिसत आहे . कायम आपल्या फॅशनसेन्सकडे जाणीवपूर्वक लक्ष देणाऱ्या सुहानाच्या प्रत्येक फोटोमधून तिचा आत्मविश्वास झळकत असतो . विशेष म्हणजे स्टारकिडमध्ये सुहाना कायम ड्रेसिंग सेन्स आणि स्टाईल स्टेटमेंटमध्ये बाजी मारुन नेत असल्याचं दिसून येतं दरम्यान , हा फोट व्हायरल होत असतानाच काही दिवसापूर्वी सुहानाने ‘वोग’ या मासिकाच्या कव्हरफोटोसाठी फोटोशूट केलं आहे . यावेळी तिने यातील काही फोटोदेखील शेअर केले होते . विशेष म्हणजे सुहाना २०२० पर्यंत बॉलिवूडमध्ये पदार्पण करण्याची शक्यता असल्याचं सांगण्यात येत आहे . मात्र सुहानाचं शिक्षण पूर्ण झाल्याशिवाय ती बॉलिवूडमध्ये पदार्पण करणार नाही असं शाहरुखने स्पष्ट शब्दात सांगितलं होतं .


‘माझं वजन खूप वाढलंय , काय करावं कळतच नाही . ’ ‘मी तर रोज व्यायाम पण करते , रात्रीचं जेवणही खूप कमी केलंय तरीही काहीच फरक नाही . ’ असे संवाद आपल्या कानावर सर्रास पडतात . मग डाएटचे वेगवेगळे फंडे वापरले जातात . यात केवळ लिक्वीड डाएट घेणे , सॅलाड आणि कडधान्ये खाणे , कोणतेतरी शेक पिणे असे उपाय केले जातात . मात्र दैनंदिन जीवनातील काही सवयी बदलल्या तरीही त्याचा बराच फायदा होऊ शकतो . अनेकांना जेवण किंवा नाश्ता झाला की काहीतरी गोड खाण्याची इच्छा होते . बऱ्याच जणांना जेवणानंतर चहा किंवा कॉफी प्यायचीही सवय असते . मात्र वजन कमी करायचे असल्यास गोड खाण्यावर नियंत्रण आणणे अतिशय महत्त्वाचे आहे . क्वचित कधीतरी आणि तेही ठराविक प्रमाणात गोड खाणे ठिक . यातही कोणते गोड पदार्थ आणि किती खावेत याबाबत माहिती असणे गरजेचे आहे . बाहेर जेवल्यानंतर अनेकदा आयस्क्रीम खाल्ले जाते किंवा अनेक जण कॉफीही घेतात . डोनटस , कुकीज किंवा अगदी काहीच नसेल तर मग साखरही खाल्ली जाते . आता वजन कमी करण्यासाठी हे पदार्थ पूर्ण बंद करायचे ? असा प्रश्न तुम्हाला नक्कीच पडला असेल . पण हे तुमच्या आवडीचे पदार्थ खाणे पूर्ण बंद करायचे नाहीत तर रोज खात असू तर ते आठवड्यातून एकदा किंवा दोनदाच खायचे . याशिवायही काही उपयुक्त टिप्स… १ . हर्बल टी हा गोड पदार्थांना चांगला पर्याय ठरु शकतो . त्यामुळे जेवणानंतर गोडाऐवजी हर्बल टी घेतल्यास फायद्याचे ठरते . २ . जेवणानंतर गोड खावेसे वाटल्यास एखादा हेल्दी पर्याय मिळतोय का ते पाहा . जेवणात किंवा त्यानंतर एखादे फळ खाऊ शकता . सफरचंद , पेरु , संत्रे अशी फळे खाल्लेली चांगली . ३ . शक्यतो रात्री झोपताना गोड खाण्यापेक्षा दिवसा किंवा सकाळी खाल्लेले जास्त चांगले . ४ . केक , डोनट , नानकटाई असे बेकरी प्रॉडक्टस आठवड्यातून शक्यतो एकदाच खावेत . ५ . गोड पदार्थांमध्ये कॅलरीज जास्त प्रमाणात असल्याने त्याने पटकन वजन वाढते . त्यामुळे एखादवेळी थोडेसे जास्त जेवण झाले तरी ठिक पण गोड पदार्थ दररोज खाणे टाळलेलेच बरे . ६ . आहाराबरोबरच नियमित व्यायाम करणेही अतिशय गरजेचे आहे . त्यामुळे शरीरात अन्नामुळे तयार होणाऱ्या कॅलरीज जाळण्यास मदत होते .


क्रिकेटच्या मैदानावर नवनवे विक्रम करणारा भारताचा कर्णधार विराट कोहली मैदानाबाहेरही विक्रम करण्यात मागे नसतो . फलंदाजी करताना धावांचा डोंगर उभारणारा विराट कोहली कमाईच्या बाबतीत देखील मागे नाही . ‘फोर्ब्स’च्या २०१८ रिपोर्टनुसार विराट कोहली हा सर्वात जास्त कमाई करणारा जगातील ८३ व्या तर भारतातील पहिल्या स्थानावरील खळाडू आहे . विराटने क्रिकेटमध्येच नाही तर कमाईच्या बाबतीतही सर्वांना मागे टाकले आहे . फोर्ब्सने निवडलेल्या जगातील अव्वल १०० ऐथीलट्समध्ये विराट कोहली ८३ व्या स्थानावर आहे . या यादीत विराट कोहली एकमेव भारतीय खेळाडू आहे . सध्याच्या घडीला विराट कोहली जाहिरात क्षेत्रातील आघाडीची नाव आहे . गेल्या १२ महिन्यात विराट कोहलीची कमाई १७० कोटी रूपये आहे . विराट कोहली एकूण २१ कंपन्यासाठी जाहिरात करत आहे . घड्याळ , कार , स्पोर्ट्स शू , बाईक , कपडे , टायर्स , स्नॅक्स , हेल्थ फूड , हेडफोन आणि टूथब्रशसह अन्य कंपन्यांच्या जाहिरातीच्या माध्यमांतून विराट कोहली कोट्यवधी रूपयांची कमाई करतो . विराट कोहली लवकरच एम . एस . धोनीचे वर्षभरात सर्वाधिक कमाई करणाऱ्या खेळाडूचा विक्रम मोडण्याची शक्यता आहे . माजी कर्णधार धोनीने २०१५ मध्ये अनेक कंपन्यांची जाहिरात केली होती . धोनीचे या काळात ३१० लाख कोटी ( ३१ मिलीयन डॉलर ) रूपये वार्षिक उत्पन्न होते . कोहलीचे गेल्या १२ महिन्यातील कमाई २४ मिलीयन डॉलर आहे . सध्याची विराट कोहलीची कामगिरी आणि सोशल मीडियावर असणारे चाहते पाहता भविष्यात धोनीला मागे टाकण्याची शक्यता आहे . तरूण वर्गामध्ये विराट कोहलीच्या नावाची क्रेज आहे . युवा वर्ग विराट कोहलीच्या प्रत्येक गोष्टींकडे बारकाईने लक्ष देऊन असतो . त्यामुळे जाहिरात विश्वात विराट नावाचा एक ब्रँड तयार झाला आहे . गेल्यावर्षी विराट कोहलीने बॉलिवूड अभिनेत्री अनुष्का शर्माशी लग्न केले . अनुष्काशी लग्न केल्यामुळे त्याची फॅमिली मॅन म्हणूनही वेगळी इमेज तयार झाली आहे . त्याचा त्याला कमाईमध्ये चांगलाच फायदा होत आहे . भविष्यामध्ये विराट कोहली धोनीला मागे टाकून आर्थिक कमाईमध्ये नवा विक्रम आपल्या नावावर करण्याची शक्यता आहे .


रिलायन्स जिओ मागच्या काही काळापासून बाजारात इतर स्पर्धक कंपन्यांना चांगलीच टक्कर देत आहे . मोफत इंटरनेटनंतर कंपनीने आपला फोन बाजारात आणला . त्यालाही ग्राहकांचा जोरदार प्रतिसाद मिळाला . कंपनीने मागील आठवड्यात आपल्या या फोनचा फ्लॅश सेल जाहीर केला होता , तेव्हा ऑनलाइन विक्रीसाठी असलेला हा फोन अवघ्या एका मिनीटात आऊट ऑफ स्टॉक झाला . त्यामुळे ग्राहकांची या फोनलाही मोठ्या प्रमाणात पसंती मिळत असल्याचे चित्र पहायला मिळत आहे . तर कंपनीने आपल्या या नवीन मॉडेलच्या विक्रीसाठी पुढील फ्लॅश सेल ३० ऑगस्ट रोजी जाहीर केला आहे . त्यामुळे ज्यांना हा फोन खरेदी करायचा आहे ते ग्राहक दुपारी १२ वाजल्यापासून jio . com या कंपनीच्या वेबसाईटवर फोनची ऑनलाइन खरेदी करु शकतात . यु ट्यूब , गुगल मॅप्स आणि फेसबुकचे इनबिल्ट अॅप ही या नव्या फोनची वैशिष्ट्ये आहेत . दिसायला हा फोन जुन्या ब्लॅकबेरी फोनप्रमाणे असून या फोनची किंमत २ , ९९९ रुपये आहे . लवकरच आपण या फोनमध्ये व्हॉट्स अॅपची सुविधाही देणार असल्याचे कंपनीने सांगितले आहे . या फोनची फिचर्सही आकर्षक असल्याने त्याला ग्राहकांची पसंती मिळताना दिसत आहे . फोनमध्ये ५१२ एमबी रॅम आणि ४ जीबी इनबिल्ट स्टोरेज देण्यात आले आहे . तसेच मेमरी कार्डद्वारे हे स्टोरेज १२८ जीबीपर्यंत वाढवता येईल . या ४जी फोनमध्ये २ हजार मिलिअॅम्पियर्सची बॅटरी आहे . यामध्ये वाय - फाय , ब्लूटूथ , एनएफसी आणि एफएम रेडिओ यांसारखे कनेक्टिविटी फिचर्स देण्यात आले आहेत .


भारतीय संघातील अष्टपैलू खेळाडू युवराज सिंग आणि सुरेश रैना अपात्र ठरलेली यो - यो टेस्ट आता भारतीय संघात स्थान मिळवण्यासाठी अनिवार्य करण्यात आली आहे . युवराज आणि रैनाने या टेस्टमध्ये कमी गुण मिळाल्याने त्यांना संघात स्थान देण्यात आले नव्हते . त्यावेळीच भारतीय संघात स्थान मिळवण्यासाठी ही टेस्ट महत्त्वाची असल्याचे संकेत मिळाले होते . यावर बीसीसीआयने अधिकृतपणे भूमिका स्पष्ट केली . बीसीसीआयचे मुख्य कार्यकारी अधिकारी राहुल जोहरी म्हणाले की , दुखापतीतून सावरुन भारतीय संघात पुन्हा स्थान मिळवण्यासाठी अनेक खेळाडू सज्ज आहेत . यात प्रत्येक खेळाडूला पुनरागमनासाठी चांगल्या कामगिरीसह यो - यो टेस्टमध्ये पात्रता सिद्ध करावी लागेल . जे खेळाडू या चाचणीमध्ये पात्र ठरतील त्यांनाच संघात संधी दिली जाईल . भारतीय संघाचा कर्णधार , प्रशिक्षक आणि निवड समितीने खेळाडूंच्या फिटनेससंदर्भात मापदंड ठरवले आहेत . त्यात यो - यो चाचणीचा समावेश आहे . भारतीय संघाची निवड करताना टी - २० , एकदिवसीय आणि कसोटी अशा तिन्ही प्रकारातील निवड प्रक्रियेत खेळाडुंना ही परीक्षा अनिवार्य असणार आहे . यापूर्वी कसोटी संघाची निवड करत असताना तांत्रिक कौशल्यावर खेळाडुंची निवड करण्यावर अधिक भर दिला जायचा . मात्र , आता टेस्ट क्रिकेटमध्येही फिटनेस हा महत्त्वाचा टप्पा असणार आहे . काय आहे यो - यो टेस्ट ? अनेक ‘शंकूं’च्या ( cones ) मदतीने २० मीटर अंतरावर दोन रांगा तयार केल्या जातात . खेळाडूला या दोन रांगेच्यामधून सलग धावावे लागते . धावत असताना बीपच्या आवाजावर मागे वळावे लागते . दर मिनिटाला ही गती वाढत जाते . गती कमी झाल्यास बीपने दोन वेळा सावध केले जाते . त्यानंतरही खेळाडूची गती कमी राहिल्यास चाचणी थांबवली जाते . ही संपूर्ण चाचणी प्रक्रिया संगणकीकृत आहे . या चाचणीत १९ . ५ पेक्षा अधिक गुण मिळवणे अपेक्षित आहे .


हिंदी व मराठी चित्रपटांसह नाटक व मालिकांमध्ये सशक्त भूमिका साकारणारा अभिनेता उपेंद्र लिमये जश पिक्चर्स प्रस्तुत आणि शशिकांत चौधरी व जयश्री चौधरी निर्मित " नगरसेवक ' चित्रपटात तडफदार तरुणाच्या भूमिकेत दिसणार आहे . हा चित्रपट 31 मार्चला प्रेक्षकांच्या भेटीला येत आहे . दिल्लीत नरेंद्र , राज्यात देवेंद्र आणि सिनेमातला हा उपेंद्र ! कसा आहे त्याचा सिनेमा ? " नगरसेवक ' चित्रपटाबद्दल . . . " नगरसेवक ' हा मनोरंजनाने परिपूर्ण असा चित्रपट आहे . माझा ऑफबीट किंवा प्रायोगिक चित्रपटांकडे जास्त कल असतो . मला वाटतं की मी व्यावसायिक अभिनेता आहे आणि सर्व प्रकारचे चित्रपट योग्य पद्धतीने करू शकतो . एकेदिवशी मला अभिनेता सयाजी शिंदेचा फोन आला . ते म्हणाले एक कमर्शियल चित्रपट आहे व मी त्यात काम करतो आहे . मला माहीत आहे की तू अशा प्रकारचे चित्रपट करत नाहीस . माझ्या अपोझिटच्या भूमिकेसाठी तू हवा आहेस . तर , आपण हा चित्रपट करूयात . मधल्या काळात " जोगवा ' , " धग ' व " तुह्या धर्म कोंचा ' अशा प्रकारचे मी चित्रपट केले . त्यातून मी अभिनेता कमी चळवळीतला माणूस जास्त वाटलो . " प्यारवाली लव्ह स्टोरी ' सारखा कमर्शियल चित्रपट व हिंदी चित्रपट मी केले आहेत . " नगरसेवक ' हा पूर्णपणे व्यावसायिक चित्रपट आहे . दमदार गाणी , आयटम सॉंग , दमदार ऍक्शन , प्रेमकथा , उत्तम लोकेशन , कॉमेडी अशा सर्व गोष्टींचा समावेश असणारा हा चित्रपट आहे . " नगरसेवक ' मधील भूमिका . . . " नगरसेवक ' मध्ये मी मल्हार शिंदे या तडफदार तरुणाची भूमिका साकारतोय . त्याला अन्याय व अत्याचाराची प्रचंड चीड आहे . त्याविरोधात आवाज उठविणारा हा युवक आहे . व्यवस्थेतील चुकीच्या गोष्टींविरोधात लढताना तो दिसणार आहे . प्रेमकथा . . . या चित्रपटाचं नाव " नगरसेवक ' असलं तरी लव्ह स्टोरीही पाहायला मिळणार आहे . ही लव्ह स्टोरी माझ्यात व अभिनेत्री नेहा पेंडसेमध्ये रंगताना दिसणार आहे . मी नेहासोबत पहिल्यांदाच काम केलं आहे . चित्रपटात आमची केमिस्ट्री उत्तम जुळली आहे . दमदार ऍक्शन . . . " नगरसेवक ' मध्ये दाक्षिणात्य चित्रपटांसारखे ऍक्शन सीन पाहायला मिळणार आहेत . यात मी भरपूर ऍक्शन सीन्स केलेत . मराठी चित्रपटात मी पहिल्यांदाच अशा प्रकारे ऍक्शन केलीय . भूमिकेच्या तयारीबाबत . . . भूमिकेची तयारी करण्यासाठी आशय खूप महत्त्वाचा असतो . कलाकाराला योग्य दिशा दाखवण्याचं काम दिग्दर्शक करत असतो . नशिबाने मला हिंदी व मराठीत खूप चांगल्या दिग्दर्शकांसोबत काम करण्याची संधी मिळाली . मराठीत डॉ . जब्बार पटेल , अमोल पालेकर , राजीव पाटील , महेश लिमये आणि हिंदीत रामगोपाल वर्मा , मधुर भांडारकर या दिग्दर्शकांसोबत मी काम केलं ; पण दर वेळेला मला चांगलेच दिग्दर्शक मिळतील असं नाही . ज्याच्याकडे पैसे आहेत तो निर्माता होऊ शकतो . टेलिव्हिजनवर व्यावसायिकता आहे . चांगली प्रॉडक्शन टीम आहे . त्यामुळे मी साडेनऊ वर्षांनंतर स्टार प्रवाहवरील " नकुशी ' मालिकेत काम करतो आहे . अव्यावसायिक लोकांबरोबर काम करणं खूपच कठीण जातं . त्यामुळे शक्यतो टाळतो ; पण प्रत्येक वेळेस तसं होईलच असं नाही . मला वर्षाला बारा - तेरा चित्रपटांच्या ऑफर येत असतील तरी मी तीन - चार ऑफर स्वीकारतो . आव्हान स्वीकारण्याबाबत . . . मी गंभीर भूमिका खूप चांगल्याप्रकारे करत असेन तर मला मसालेदार चित्रपटातील रोलदेखील तितक्याच चांगल्याप्रकारे करता आला पाहिजे . हे कलाकार म्हणून आव्हान स्वीकारायला पाहिजे . मी स्वतःला नशीबवान समजतो की , मी अशा प्रोफेशनमध्ये आहे जिथे नेहमी वेगवेगळ्या गोष्टी शिकायला मिळतात . ज्या क्षणी कलाकार म्हणून मला सगळं येतं असं म्हणेन त्याच क्षणी व्हीआरएस घ्यायला हरकत नाही असं मी म्हणेन . आगामी प्रोजेक्ट . . . विठाबाई नारायणगावकर यांच्यावरील चरित्रपट , यशराज फिल्म्सचा " बॅंकचोर ' , आदित्य क्रिपलानीने " टिकली ऍण्ड लक्ष्मी बॉम्ब ' पुस्तक लिहिले होते . त्या पुस्तकावर तो चित्रपट करतो आहे . त्याचे चित्रीकरण सध्या सुरू आहे . " शेंटिमेंटल ' नावाचा मराठी चित्रपट करतो आहे . या चित्रपटात रघुवीर यादव , अशोक सराफ व मी पहिल्यांदाच एकत्र काम करत आहोत . " सूरसपाटा ' , " क्षितिज ' हे माझे आगामी मराठी प्रोजेक्ट आहेत . त्याशिवाय काही हिंदी चित्रपटही करतो आहे .


बाल कलाकार ते आजपर्यंत अतिशय सहजरित्या सर्व प्रकारच्या भूमिका लिलया साकारणारे सचिन पिळगांवकर हे सर्वांचे आवडते अभिनेते असून त्यांनी मराठी , हिंदी भाषांमधील चित्रपट , दूरचित्रवाणी कार्यक्रम , नाटकांतून अभिनय केले आहे . ‘सरगम’च्या ‘किड्स स्पेशल एपिसोड’मध्ये लहान मुलांबरोबर त्यांच्यातील एक होऊन गाऊ शकतील असं एकचं नाव होत ते म्हणजे सचिन पिळगांवकर . या आठवड्यात १९ आणि २० एप्रिल या दोन दिवसांत ‘सरगम’मध्ये किड्स स्पेशल कार्यक्रम रात्री ९ वाजता रंगणार आहे . या कार्यक्रमामध्ये सचिन पिळगांवकर त्यांची आजपर्यंत गाजलेली अनेक गाणी प्रेक्षकांसमोर सादर करणार आहेत . ‘सरगम’ या कार्यक्रमात सचिन पिळगांवकर ‘प्यार हमे इस मोड पे ले आया’ , ‘बडे अच्छे लगते है’ , ‘लागा चुनरी में दाग’ , ‘अशी ही बनवाबनवी’ , ‘माझा मार्ग वेगळा’ ही गाणी गाऊन धमाल उडवून देणार आहेत . सचिन लहानग्यांसोबत एक होऊन त्यांच्यासोबतही गाणी गाणार आहेत . आदिनाथ कोठारे या कार्यक्रमाचा क्रिएटिव्ह डायरेक्टर आणि निर्माता असून सूत्रसंचालनाची जबाबदारी उर्मिला कानेटकरकडे आहे . या कार्यक्रमाचे शीर्षक गीत शंकर महादेवन यांनी गायले असून मंदार चोळकर याने ते लिहिले आहे . सिद्धार्थ आणि सौमिल यांनी हे गाणे संगीतबद्द केले आहे . ‘सरगम’ हा कार्यक्रम दर बुधवार आणि गुरुवार रात्री ९ वाजता झी युवावर पाहता येईल .


सिंगापूर : सध्या वाढत चाललेल्या टी 20 आणि टी 10 लीगच्या आंतरराष्ट्रीय क्रिकेट समितीने ( आयसीसी ) गंभीर दखल घेतली असून , त्याला आळा घालण्यासाठी लीगवर कडक निर्बंध घालण्याचा विचार व्यक्त केला आहे . " आयसीसी ' च्या बैठकीला उद्यापासून येथे सुरवात होत आहे . या वेळी टी 20 आणि टी 10 लीगचे फुटलेले पेव हा मुद्दा चर्चेच्या विषयपत्रिकेवर मुख्य असेल . या लीगच्या वाढत्या संख्येमुळे क्रिकेटमध्ये पुन्हा भ्रष्टाचाराचा धोका निर्माण झाला आहे , असे आयसीसीचे म्हणणे आहे . " आयपीएल ' सुरू झाल्यानंतर आता अगदी अलीकडेच अफगाणिस्तानने लीगला सुरवात केली आहे . " टी 20 ' लीगला मिळत असलेला वाढता प्रतिसाद पाहून आयसीसीने देखील आता " टी 10 ' लीगला प्रोत्साहन देण्यास सुरवात केली आहे . " आयसीसी ' चे क्रिकेट व्यवस्थापक जिऑफ ऍलरडाईस म्हणाले , " " आतापर्यंत लीगला मिळालेल्या मान्यता या गेल्या वर्षी देण्यात आल्या आहेत . या पुढे अशा लीगला मान्यता देताना नियम आणि अटी कडक करण्यात येतील . आता कुणी उठून अशा लीग सुरू करू शकणार नाही . ' ' या बैठकीस प्रथमच इंद्रा नूयी उपस्थित राहणार आहेत . आयसीसीच्या महिला विभागाच्या पहिल्या स्वतंत्र संचालक म्हणून त्या बैठकीस उपस्थित राहतील . भारताकडून हंगामी सचिव अमिताभ चौधरी बैठकीस उपस्थित राहणार आहेत . बैठकीत चर्चेस येणारे अन्य मुद्दे - जागतिक कसोटी अजिंक्यपद स्पर्धेचे स्वरूप स्पष्ट करणे - क्रिकेटचा 2028 पासून ऑलिंपिकमध्ये समावेश करण्याचा प्रस्ताव


मातांना अधिक शिक्षित केल्याने आघाडीच्या जैववैद्यकशास्त्रातील लसीच्या तुलनेत मलेरिया या विषाणूवर मात करता येणे शक्य असल्याचे संशोधकांनी म्हटले आहे . कॅनडातील अल्बर्टा विद्यापीठातील संशोधकांनी याबाबत अधिक संशोधन केले . यासाठी दोन महिने पाच वर्षांच्या ६४७ मुलांची तपासणी करण्यात आली . याबाबत सर्वेक्षणही करण्यात आले . यामध्ये मुलांच्या आईवडील तसेच पालकांकडून लोकसंख्याशास्त्र , सामाजिक स्थिती , मातृशिक्षण , बेड नेटचा वापर आणि अलीकडील तापामुळे आलेले आजारपण याबाबत प्रश्न विचारून सर्वेक्षण करण्यात आले . सहभागी झालेल्यांमध्ये ज्या मुलांच्या माता अधिक शिक्षण घेतलेल्या होत्या , त्यांच्या मुलांना मलेरिया होण्याचे प्रमाण अतिशय कमी असल्याचे संशोधकांना दिसून आले . हा काही साधा परिणाम नाही . आईच्या शिक्षणाचा प्रचंड प्रभाव पडत असून , आईच्या शिक्षण घेण्यामुळे जैववैद्यकशास्त्रातील लसीच्या तुलनेत मलेरिया विषाणूवर अधिक प्रभावीपणे मात करता येणे शक्य असल्याचे , अल्बर्टा विद्यापीठातील साहाय्यक प्राध्यापक मायकल हॉक्स यांनी सांगितले . ६४७ मुलांपैकी १२३ मुलांना संशोधनामध्ये मलेरिया आढळून आला . मलेरिया होणाऱ्या मुलांच्या मातांना कसलेही शिक्षण नसल्याचे प्रमाण ३० टक्के होते . जर मातांना प्राथमिक शिक्षण असेल तर मलेरिया होण्याचे प्रमाण हे १७ टक्क्यांनी कमी होत असून , त्यापेक्षा अधिक शिक्षण असेल तर तरुण मुलांमध्ये मलेरिया होण्याचे प्रमाण अधिक कमी होत असल्याचे संशोधकांना दिसून आले . मुलांना मलेरियापसून वाचविण्यासाठी मातांना खूप काही शिक्षण देण्याची आवश्यकता नाही . मुलांचा डासांपासून बचाव होण्यासाठी आवश्यक असणारी जाळी वापरल्यास आणि ताप होण्यापासून काळजी घेतल्यास मलेरिया होण्यापासून बचाव होऊ शकतो , असे अल्बर्टा विद्यापीठातील विद्यकीय शिक्षण घेणाऱ्या कॅरी मा यांनी म्हटले आहे . हा अगदी थेट आणि सोपा संदेश असून , योग्य आरोग्य आणि स्वच्छता ठेवण्यासाठी प्राथमिक शिक्षण आवश्यक असून , यामुळे विविध आजारांना दूर ठेवण्यास मदत होत असल्याचे , संशोधकांनी सांगितले .


चॉकलेट म्हटलं की लहानांपासून ते मोठ्यांपर्यंत सगळ्यांच्याच तोंडाला पाणी सुटतं . कोणत्याही मूडमध्ये चॉकलेटचं नुसतं नाव ऐकलं तरी नकळत आपण आनंदी होतो . असे हे चॉकलेट आपल्या तब्येतीसाठीही फायद्याचे असते . चॉकलेट खाल्ल्याने मूड चांगला होतो हे आपण ऐकले आणि अनुभवलेही असेल पण चॉकलेट खाल्ल्याने वजनवाढीवरही नियंत्रण मिळवता येते . वाढत्या वजनामुळे अनेक जण त्रासलेले असतात . त्यांच्यासाठी ही नक्कीच आनंदाची बातमी आहे . मात्र सामान्य चॉकलेट खाऊन नाही तर डार्क चॉकलेटमुळे वजन नियंत्रणात आणण्यास मदत होते . यामध्ये कोको जास्त प्रमाणात असते , त्याचा उपयोग होतो . आता हे कसे शक्य आहे असा प्रश्न तुम्हाला पडेल , पण हे वाचल्यावर तुमच्या लक्षात येईल की हे कसे शक्य होते . भुकेला नियंत्रणात ठेवते सतत भूक लागण्याच्या समस्येचा तुम्ही सामना करत असाल तर डार्क चॉकलेट अतिशय प्रभावी ठरते . यामध्ये जास्त प्रमाणात फायबर असल्याने भूक लागण्याची वेळ पुढे ढकलू शकतो . तसेच डार्क चॉकलेट खाल्ल्याने फास्ट फूड खाण्याची इच्छाही कमी होते . वजन वाढण्यावर मर्यादा डार्क चॉकलेटमध्ये असणाऱ्या फ्लेवानोल्समुळे रक्तातील साखरेची पातळी नियंत्रित ठेवण्यास मदत होते . त्यामुळे शरीरातील चरबी कमी करण्यास त्याचा उपयोग होतो . मात्र हे अतिप्रमाणात न खाता विशिष्ट प्रमाणात याचे सेवन करायला हवे . रक्ताभिसरण सतुंलित ठेवण्यास उपयुक्त काही लोकांना पोटात जळजळ होत असते . रक्ताचे योग्य पद्धतीने वहन न झाल्याने असे होते . डार्क चॉकलेट अतिशय कमी गोड असते . त्यामुळे हे चॉकलेट खाल्ल्याने व्यक्तीची गोड खाण्याची इच्छाही पूर्ण होते . तणाव कमी होण्यास मदत आपल्या धकाधकीच्या आयुष्याला जर तुम्ही वैतागला असाल आणि त्यामुळे तुम्हाला जर ताण आला असेल तर डार्क चॉकलेट खूप उपयुक्त होऊ शकते . डॉर्क चॉकलेट खाल्ल्याने तणाव कमी होतो असे डॉक्टरांनीही सांगितले आहे .


बॉलिवूड अभिनेता सैफ अली खानची मुलगी सारा अली खान सध्या तिच्या बॉलिवूड पदार्पणाच्या चर्चांमुळे प्रसिद्धीस येत आहे . पण ती नक्की कोणत्या सिनेमातून आणि कोणत्या अभिनेत्यासोबत पदार्पण करणार याबद्दल अधिकृत माहिती मिळत नव्हती . पण आता सारा तिचा पहिला सिनेमा सुशांत सिंग राजपूतसोबत करणार आहे हे जवळपास निश्चित झाले आहे . ही एक प्रेम कहाणी असणार आहे . सुशांत पुन्हा एकदा ‘काय पो छे’ सिनेमाचा दिग्दर्शक अभिषेक कपूरसोबत काम करणार आहे . गेल्या काही वर्षांपासून तारखा जुळून येत नसल्यामुळे सुशांत आणि अभिषेक एकत्र काम करू शकत नव्हते . आता या दोघांनी एकत्र काम करण्याचा निर्णय घेतला असून या सिनेमात साराही काम करणार आहे . या सिनेमाचे चित्रीकरण पुढच्या वर्षी सुरू होणार आहे . बालाजी मोशन पिक्चर्समधील सूत्राने दिलेल्या माहितीनुसार , अभिषेक आपल्या या सिनेमासाठी नवीन जोडीच्या शोधात होता . त्यामुळेच त्याने सैफच्या मुलीची म्हणजे साराची मुख्य अभिनेत्री म्हणून निवड केली . सिनेमाच्या टीमने यासंदर्भात साराशी संपर्क केला . सारालाही सिनेमाची कथा आवडली आहे . ती येत्या दोन आठवड्यांत या सिनेमाच्या करारावर स्वाक्षरी करणार आहे . एकता कपूर ही साराची आई अमृता सिंगच्या फार जवळची व्यक्ती आहे . त्यामुळे जेव्हाही अमृताला छोट्या पडद्यावर आगमन करायचे असेल तेव्हा एकता तिच्या मदतीला असेलच . स्वतः एकताला अमृताला छोट्या पडद्यावर आणण्याची इच्छा आहे . अमृताने एकताची निर्मिती असलेल्या ‘फ्लाइंग जट्ट’ या सिनेमात टायगर श्रॉफच्या आईची भूमिका साकारली होती . त्यामुळे अमृताला आपल्या मुलीच्या पदार्पणासाठी एकतावर पूर्ण विश्वास आहे . अमृताने या प्रोजेक्टसाठी शुभेच्छाही दिल्या आहेत . सध्या सारा सोशल मीडियावर चांगलीच सक्रीय आहे . ती अनेकदा इन्स्टाग्रामवर आपले फोटो शेअर करत असते . तर सुशांत सध्या ‘राबता’ या त्याच्या आगामी सिनेमाच्या प्रमोशनमध्ये व्यग्र आहे . या सिनेमात त्याच्यासोबत क्रिती सनॉन आहे . याशिवाय सुशांतच्या ‘ड्राइव्ह’ या आगामी सिनेमात तो जॅकलीन फर्नांडिससोबत दिसणार आहे तर ‘रॉ’ सिनेमात तो पुन्हा एकदा दिशा पटानीसोबत काम करणार आहे .


चेन्नई सुपर किंग्सने आयपीएलचे मिळवलेले विजेतेपद हे वाढत्या वयाच्या खेळाडूंपेक्षा प्रत्येकाची तंदुरुस्ती महत्त्वाची असल्याचे सिद्ध करणारी आहे , असे मत महेंद्रसिंह धोनीने व्यक्त केले . आयपीएलच्या लिलावात तीसपेक्षा अधिक वय असलेले नऊ खेळाडू निवडल्यामुळे चेन्नई संघावर टीका करण्यात आली होती . सर्वजण नेहमीच वाढत्या वयाबाबत बोलतात , पण माझ्यासाठी वय कितीही असले तरी तंदुरुस्ती महत्त्वाची असते . रायुडू हा 32 वर्षांचा आहे ; परंतु मैदानात तो अतिशय चपळ असतो . कितीही धावायला लागले तरी त्याची तक्रार तो करत नाही . त्यामुळे माझ्यासाठी तंदुरुस्तीला प्राधान्य असते , असे धोनीने विजेतेपदानंतर सांगितले . प्रत्येक खेळाडू कोणत्या वर्षात जन्माला आला याला माझ्या लेखी काहीच अर्थ नाही . तुम्ही 19 वर्षांचे असा अथवा तिशीतले , चपळता असणे आवश्यक असते . त्याचवेळी दुसरी बाजूही लक्षात घेणे महत्त्वाचे असते , असे सांगून धोनीने वॉटसनचे उदाहण दिले . जर मी त्याला धाव घेण्यासाठी कॉल दिला आणि लगेचच थांबवले तर त्याला हॅमस्ट्रिंगची ( मांडीचा स्नायू ) दुखापत होऊ शकते . त्यामुळे तो पुढच्या सामन्यासाठी अनुपलब्ध होईल . अशा वेळी मी त्याला मध्येच थांबवणार नाही , तर कोणत्याही परिस्थितीत धाव पूर्ण करण्याची सूचना करेन . अविस्मरणीय मोसम गतवर्षी बंगळुरूकडून चांगली कामगिरी करता आली नव्हती . अशा परिस्थितीत यंदा दोन शतके आणि दोन अर्धशतकांसह 555 धावा केल्या , त्यामुळे हा मोसम माझ्यासाठी अविस्मरणीय होता ; असे मत वॉटसनने मांडले . अंतिम सामन्यात पहिल्या 10 चेंडूंत मला एकही धाव करता आली नव्हती , त्यामुळे पुढील डावात किमान चेंडूमागे एक धाव करण्याचा माझा मानस होता , असेही त्याने सांगितले . वॉटसनला दुखापत झाली होती , त्याचा त्रास होत होता ; तरीही तो अंतिम सामन्यात खेळला आणि झंझावाती शतक करून संघाला जिंकून दिले . पुढील तीन - चार महिने त्याला विश्रांती आहे . त्यामुळे या दुखापतीतून सावरण्यासाठी त्याच्याकडे चांगला वेळ असेल , असे चेन्नई संघाचे प्रशिक्षक स्टीफन फ्लेमिंग यांनी सांगितले . विल्यम्सननेही केले वॉटसनचे कौतुक अंतिम सामन्यात उभारलेली 178 ही धावसंख्या विजयासाठी पुरेशी होती . खेळपट्टीवर चेंडू थोडासा थांबूनही येत होता . पहिल्या पाच - सहा षटकांमध्ये आम्ही पकडही मिळवली होती , पण शेन वॉटसनने आमच्या हातून सामना हिरावला , असे सांगून हैदराबादचा कर्णधार केन विल्यमसनने वॉटसनच्या खेळीचे कौतुकही केले . संपूर्ण स्पर्धेत चांगला खेळ करून पराभूत झाल्याचे दुःख आहे . पण झुंझार खेळ केल्याचेही समाधान आहे , असे तो म्हणाला .


बडोद्याविरुद्धचा सामना अनिर्णित राखण्यात यश ; स्वप्निल सिंग सामनावीर बडोदा : सलामीवीर ऋतुराज गायकवाडने झळकावलेले झुंजार शतक व इतर फलंदाजांकडून त्याला मिळालेली योग्य साथ यामुळे महाराष्ट्राने रणजी करंडक क्रिकेट स्पर्धेतील ‘अ’ गटात बडोदाविरुद्धचा सामना अनिर्णित राखण्यात यश मिळवले . बडोद्याने विजयासाठी दिलेल्या ४६५ धावांच्या आव्हानाचा पाठलाग करताना महाराष्ट्राने दुसऱ्या डावात दोन फलंदाजांच्या मोबदल्यात २१७ धावा केल्या . पहिल्या डावात ७९ धावांची महत्त्वपूर्ण खेळी करणाऱ्या व सामन्यात एकूण सात बळी मिळवणाऱ्या बडोद्याच्या स्वप्निल सिंगला सामनावीर पुरस्काराने गौरवण्यात आले . बुधवारच्या ३ बाद ३६७ धावांवरून पुढे खेळताना बडोद्याने विष्णू सोलंकी १७५ धावांवर बाद होताच डाव घोषित केला . पहिल्या डावात ९९ धावांची खेळी करणारा युसूफ पठाण दुसऱ्या डावात १६ धावांवर नाबाद राहिला . दुसऱ्या डावात ८२ . ४ षटकांत बडोद्याने ४१० धावांचा डोंगर उभारला . प्रत्युत्तरादाखल महाराष्ट्राने दमदार सुरुवात केली . ऋतुराज व चिराग खुराना यांनी पहिल्या गडय़ासाठी ८१ धावांची भागीदारी केली . चिराग ३६ धावांवर बाद झाल्यानंतर कर्णधार अंकित बावणेने बाद होण्यापूर्वी ४० धावांचे बहुमूल्य योगदान देत बडोद्याचा विजय होणार नाही , याची काळजी घेतली . ऋतुराजने १६ चौकार व एका षटकारासह नाबाद ११८ धावांची खेळी केली . विशेष म्हणजे त्याने तब्बल २६६ मिनिटे ( चार तास , १६ मिनिटे ) खेळपट्टीवर ठाण मांडल्याने सामना अनिर्णित अवस्थेकडे झुकला . बडोद्यासाठी स्वप्निलने दुसऱ्या डावातील दोनही गडी गारद केले . संक्षिप्त धावफलक बडोदा ( पहिला डाव ) : ८३ . ४ षटकांत सर्वबाद ३२२ महाराष्ट्र ( पहिला डाव ) : ८९ . २ षटकांत सर्वबाद २६८ बडोदा ( दुसरा डाव ) : ८२ . ४ षटकांत ५ बाद ४१० ( डाव घोषित ) महाराष्ट्र ( दुसरा डाव ) : ६७ षटकांत २ बाद २१७ ( ऋतुराज गायकवाड नाबाद ११८ , अंकित बावणे ४० ; स्वप्निल सिंग २ / ५९ ) . सामनावीर : स्वप्निल सिंग ( बडोदा ) विदर्भ कर्नाटक सामना अनिर्णित नागपूर : यंदाच्या हंगामात रणजी करंडक क्रिकेट स्पर्धेच्या गतविजेत्या विदर्भाला अद्याप विजयी सूर गवसला नाही . फलंदाजीत बलस्थान असलेल्या विदर्भाचा दुसरा सामनाही अनिर्णित ठरला . पहिल्या डावात कर्नाटकाच्या देगा निश्चल आणि आर . शरथने शानदार शतक ठोकून विदर्भाच्या अडचणीत भर टाकली . मात्र , दुसऱ्या डावात मोठी धावसंख्या उभारण्यात विदर्भाच्या फलंदाजांना यश आले नाही आणि कर्नाटकाला १५८ धावांचे विजयी लक्ष्य दिले . मात्र , चौथ्या दिवसअखेर कर्नाटकाने ७६ धावा करत सामना अनिर्णित ठरवला आणि पहिल्या डावातील आघाडीच्या बळावर तीन गुणांची कमाई करत विदर्भाला विजयापासून दूर ठेवण्यात यश मिळवले . संक्षिप्त धावफलक विदर्भ ( पहिला डाव ) १०२ . २ षटकांत सर्वबाद ३०७ ( वसीम जाफर ४१ , गणेश सतिश ५७ , श्रीकांत वाघ ५७ ; जगदीशा सूचिथ ४ / ३३ , अभिमन्यू मिथून ३ / ५३ , ) वि . कर्नाटक ( पहिला डाव ) १३४ षटकांत सर्वबाद ३७८ ( श्रेयस गोपाल ३० , आर . शरथ १०३ , विनयकुमार ३९ ; आदित्य सरवटे ५ / ९१ , अक्षय वखरे २ / ९३ , आर . संजय २ / २३ ) विदर्भ ( दुसरा डाव ) ८६ . १ षटकांत सर्वबाद २२८ ( वसीम जाफर नाबाद २१ , गणेश सतिश ७९ , अपूर्व वानखेडे ५१ ; जगदीशा सूचिथ ५ / ७० , एम . प्रसिद २ / ५८ ) कर्नाटक ( दुसरा डाव ) ३३ षटकांत ६ बाद ७६ ( रविकुमार समर्थ ३० ; आदित्य सरवटे ४ / २४ ) .